text:
झिझिरकोना अशोक कुमार दत्तक पहिल कविता संग्रह थिक. एहि मे 38 गोट कविताक संग्रह अछि. ई कविता सभ कवि अपन युवावस्था मे लिखने रहथि, हं, किछु नव कविता सेहो छनि. अधिकांश कविता गेय, मंचीय ओ रोचक अछि. कविता सभ पुरान रहितो अप्रासंगिक नहि अछि.
नोकरीक मज़बूरी आ ताहि लए बौआइत मैथिल युवा, देखांउसक प्रवृत्ति आ उपटैत जड़ि, नेता ओ राजनीतिक ओछ चरित्र, मिथिलाक धनकटनी आ धानक पारंपरिक किस्म, अखबार, कओलेजक दुषित वातावरण, मैथिलानीक उत्तम संस्कार, भविष्यक प्रति विश्वास, कन्यादानक समस्या, दहेज़, गामक हाल, अगहनक भोर, रौदी, मिथिलाक गरिमा, बसन्त, आम, देशभक्ति, सांस्कृतिक क्षरण आदि कें छवि अपन कविताक विषय बनओने छथि. अपन परंपराक क्षरण ओ समाजक सांस्कृतिक अवमूल्यन सं कवि आहत छथि आ अपना कविताक माध्यमे तकरा प्रति लोक कें चेतबैत छथि.
‘मुनरुओ-ढोढा बनि गेल नेता/ ज्ञानी सभ भ' गेल निपत्ता/ प्रतिभा पर संख्या भेल भारी/ हारल ज्ञानीक मुंह भेल टारी’ (अन्तर-मन्तर) पंक्ति सब मे कविक देशक राजनीतिक व्यवस्था पर कएल चोटगर व्यंग्य बुझल जा सकैछ. कविक व्यंग्य पछिमाह. संस्कृतिक नक़ल, अधिक संतानक लिलसा, कवि सम्मेलनक घटैत स्तर आदि पर कविता सेहो चोटगर भेल अछि. निराशक लेल आशा, गुरु-चटिया संवाद, हेरायल शब्द सभक चर्चा आदि अन्य उल्लेखनीय गप्प थिक.
किछु बिम्ब मे पांच गोट अति छोट-छोट कविता तथा ‘किछु ज्यामितिक परिभाषा’ मे छः गोटे ज्यामितिक संरचनाक परिभाषाक प्रयोग कवि कएने छथि जे खूब सुन्नर उसरल अछि. जेना वृत्तक परिभाषाक एकटा अंश देखू —
‘वृत्त थिक गाछक बेल वा हाथक कंगना/ की ललका समतोल/ वा तोताक अंगना...
- - - - - - -
कवि प्रचुर मात्रा मे लोकोक्ति, मोहाबराक संगहि नव-नव उपमा-उपमानक प्रयोग सेहो केने छथि.
जेना- ‘कच-कच हसुवा चलय/ जनु मायक ममता कचा रहल (धन-कटनी)
- - - - - - -
गोटे-गोटे कविता मे अंग्रेजी शब्दक प्रचुरता (भने ओ व्यंग्य स्पष्ट करबाक लेल हो) कविता पढ़बाक बेर अखरैत अछि. किछु गीत पर रबीन्द्र जीक एतेक प्रभाव अछि जे ओ अतिशय सन लगैत अछि.
मैथिली मे बहुत रास लेखक कवि बुढ़ारी मे प्रकाश मे अएलाह अछि. अशोक जीक प्रस्तुत संग्रह सेहो तिरसठिक वयस मे आएल अछि. एहि उमेर मे हिनक उत्साहक स्वागत अछि. से एही दुआरे सेहो जे मैथिली मे मंचीय कविता अत्यल्प लिखल जायछ.
हिनकर अधिकांश कविता मंचीय, गेय ओ मनोरंजक छनि. हिनक भावना नीक समाजक निर्माणक प्रति समर्पित छनि. अस्तु, प्रस्तुत संग्रह अवश्य पढ़ल जाय सकैछ.
कविक स्वागत करैत हिनकर किछु पंक्ति —
सीताक संग अहाँ दुर्गे त' बनियौ
शास्त्रक संग अंहा शस्त्रो त' धरियौ
दुखक पहाड़ जओ आबि खसय
अयाचीक गेन्हारी साग खा जीबियौ
- - - - - - -
पोथीः झिझिरकोना (2017)
पोथीः झिझिरकोना (2017)
विधाः कविता
कवि: अशोक कुमार दत्त
प्रकाशकः शेखर प्रकाशन
मोल: 100 टाका
समीक्षा: मिथिलेश कुमार झा
>> INSTALL MITHIMEDIA APP


c: text/html

text:
काठमांडु, नेपाल। नवम्बर २४, २०१५. मैथिली जिन्दाबाद!!
मैथिली भाषा व साहित्यक जानल-मानल स्रष्टा धीरेन्द्र प्रेमर्षि नेपाल सरकार सँ माँग केलनि अछि जे विद्यापतिक पुण्यतिथि ‘कार्तिक शुक्ल त्रयोदशी’ केँ सार्वजनिक छुट्टी देल जाए, संगहि विद्यापति जनिक रचना शैली व काव्य आदि सँ मैथिली, नेपाली, बंगाली सहित समस्त आर्य जनभाषाक आदिकवि मानल जाएत अछि हुनका राष्ट्रीय विभूतिक रूप मे मान्यता सेहो देल जाय ओ माँग केलनि अछि।
भारत व नेपाल केर मैथिली भाषाभाषी सहित साहित्य जगत् केर अन्य भाषाभाषी द्वारा सेहो विद्यापति प्रति अगाध श्रद्धा व मान्यता रहल अछि आर ई मांग दुनू देश मे उठैत रहल अछि जे विद्यापति केँ राष्ट्रीय विभूतिक रूप मे मान्यता देल जाय। संगहि हुनक पुण्य तिथि जेकरा राष्ट्रीय व अन्तर्राष्ट्रीय स्तर पर समारोहपूर्वक विद्यापति स्मृति दिवस केर रूप मे मनाओल जाएछ, ताहि दिन सार्वजनिक छुट्टी सेहो देल जेबाक चाही।
कातिक धवल त्रयोदशि जान
विद्यापतिक आयु अवसान॥
यैह उक्ति सँ विद्यापतिक अवसान अर्थात् पुण्यतिथिक पता चलैत अछि। धीरेन्द्र प्रेमर्षि कहैत छथि जे आर्य जनभाषा सबहक आदिकवि विद्यापतिक आइ ५६७म स्मृति दिवस थीक। नेपालक दोसर सबसँ अधिक जनसमूहक भाषा मैथिलीक महाकवि विद्यापति केँ राष्ट्रिय विभूति घोषणा करैत प्रत्येक वर्ष कार्तिक शुक्ल त्रयोदशीक दिन सावर्जनिक विदा घोषणा कय नेपाल सरकार नेपाली राष्ट्रियता केँ आरो सुदीर्घ, सुदृढ आर विस्तृत बनाबय।
विदित हो जे नेपाल मे एकल भाषा सँ एकल पहिचान केँ संवर्धन-प्रवर्धन करबाक एकटा विशाल इतिहास रहल अछि, मुदा आब नेपाल मे संघीय गणतंत्रक संग नव संविधान केर निर्माण भेलाक बादो ओहि एकल भाषा व एकल पहिचानक नीति मे हाल धरि कोनो उल्लेखनीय सम्मान नेपाली छोड़ि दोसर भाषाक कवि-विद्वान्-स्रष्टा आदि केँ नहि भेटल अछि। सबहक मातृभाषाक सम्मान लेल संविधान मे अधिकार देल गेलाक बादो संविधान स्थापनाक बाद एखन धरि विरोध जारी अछि। एहेन कठिन परिस्थिति मे धीरेन्द्र प्रेमर्षिक माँग अत्यन्त प्रासंगिक आर सान्दर्भिक लगैत अछि। नेपाल सरकार यदि मैथिली सहित अन्यान्य भाषाक महाकवि लोकनि केँ राष्ट्रीय विभूति मानैत सुनिश्चित कार्ययोजना बनाओत तऽ जरुर नेपाली राष्ट्रीयताक संकुचित स्तर विस्तार पाओत आर एहि सँ समस्त भाषाभाषी मे राष्ट्रीयता प्रति श्रद्धा बढबे टा करत।
नेपाल मे विद्यापति ओनाहू बहुत समय धरि रहल छलाह। नेपालक बनौली राज मे राजा शिव सिंह केर रानी सहित अपन कृति आदिक यवन आक्रमण सँ रक्षा करबाक लेल ओ नेपाली मिथिला भूभाग मे गुप्त वास केने छलाह से मान्यता अछि। विद्यापतिक महान् कृति कीर्तिलता व कीर्तिपताका सहित विभिन्न अन्य पाण्डुलिपि सेहो नेपालक शाही दूतावास मे सुरक्षित राखल भेटल। एहि तरहें ऐतिहासिक साक्ष्य केर आधार पर सेहो नेपाल मे विद्यापति प्रति एकटा राष्ट्रीय योगदान देब आवश्यक अछि।

robotstxt: allowed

filter: keep


text:
कुणाल किशोर, सहरसा। मार्च ३०, २०१६. मैथिली जिन्दाबाद!!
डॉ० मनोरंजन झा केर ७म पुण्य तिथि व विश्व रंगमंच दिवस पर समर्पित
नापाक इरादों से लड़ना, मुद्दत से मेरी आदत है।
सच को सच कहते रहना, तेरे लिए बगावत है॥
तुम जिसे बगावत कहते हो, वह मेरे लिए इबादत है।
देश के खातिर कुछ क्या है, छोटी सी चीज शहादत है॥
मैथिली, हिंदी सहित सम-सामयिक विषय पर बेवाकी सँ कलम चलौनिहार आ अपन एक-एक रचना लेल लोकप्रियता हासिल कएनिहार एक सफल कवि डॉ० मनोरंजन झा केर ७म पुण्य तिथि एकटा बैसार करैत मनाओल गेल अछि। कवि केँ स्मृति मे अनैत हुनक कालजयी रचना सब पर प्रकाश सेहो देल गेल छल।
कियो सहिये कहने अछि जे विश्व एकटा रंगमंच थीक और एतय रहनिहार सब केओ नाटकक पात्र। रंगमंच समाज केर दर्पण थीक जेकरा कलकार अभिनय करैत प्रस्तुत करैत अछि।
सहरसा मे सेहो रंगमंच बहुते रास स्वर्णकाल देखौलक अछि। एतय उच्चस्तरीय रंगकर्मी भेलाह, जे देश भैर मे ख्याति प्राप्त कएलनि और कय रहला अछि। समय चलैत रहल आर रंगमंच केर स्थिति मे बदलाव आयल। हलांकि रंगमंच फेर सँ जीवित अछि, शहर केर किछु लोक रंगमंच केर कमान सम्हारने छथि, एकरा आरो आगू बढा रहला अछि। अभय मनोज, अमित जयजय, संजय सारथि, बन्दन कुमार वर्मा, मुक्तेश्वर सिंह, सुमित वर्मा, सत्या झा सहित अनेकानेक सहयात्री केँ धन्यवाद!


text:
मधुबनी । प्रख्यात भाषाविद जार्ज ग्रियर्सन क नाम पर मधुबनीक जिला मुख्यालय स्थित गिलेशन बाजार क दिन जल्द बहुरत। एकरा चकाचक करबाक योजना तैयार भ गेल अछि। मधुबनीक लोक कए एकटा साफ आ सुंदर मार्केट मे खरीदारी क अरमान पूरा करबा लेल प्रशासन सक्रिय भ गेल अछि। एहि स मधुबनीक लोकक संगहि नगर परिषद क आमदनी मे सेहो कई गुणा बढोतरी भ सकैत अछि।मुदा सुंदर बाजार कए साफ आ अतिक्रमण मुक्त रखबाक जिम्मेदारी लेल मधुबनीक लोक कए सेहो अपन मनोवृत्ति कए बदलबा लेल प्रयास मे लागि जेबाक चाही।
जिला प्रशासन क अधिकारी स भेटल सूचना क अनुसार एहि बाजार कए एक बेर फेर स व्यवस्थित कैल जा रहल अछि जेकर बाद एहि बाजार स एतबा आमदनी भ जाएत जे नगर परिषद मे काज करनिहार कर्मी सब कए कहियो वेतन क संकट नहि रहत। अनुमान क मुताबिक एहि ठाम स वर्तमान टैक्स पर वसूली भ रहल अछि, अगर ओहि स वसूली होएत तखनो 15 लाख तक क आमदनी नगर परिषद कए भ जाएत। सरकार द्वारा टैक्स बढ़ाउल गेल टैक्स स वसूली भेल तखन त एहि मे आओर बढोतरी होएत। दरअसल, एहन बाजार अव्यस्थित आ अतिक्रमण से अस्त-व्यस्त भ चुकल अछि। प्रशासन एकरा पहिने ठीक करत फेर वसूली कए नियमित करबाक काज करत। दुकानदार आ प्रशासन दूनू क मानब अछि जे करोड क बाजार कौड़ी क मोल मे कर द रहल अछि, किया त बाजार अव्यवस्थित आ अंतिक्रमित अछि।
प्रशासन क कहब अछि जे बाजार काफी पैघ क्षेत्र मे पसरल अछि मुदा किराया नगण्य अछि। जखनकि एहि नगर परिषद क बाहर क विभिन्न क्षेत्र मे बनल मार्केट स नीक आमदनी प्राप्त भ रहल अछि। जानकार क कहब अछि जे नप मे पूर्व क राजनीति आ पूर्व क स्वार्थ परक राजनीति क कारण एहि महत्वपूर्ण बाजार क बेड़ा गर्क क देल गेल। एकर जीर्णोद्धार क दिशा मे कई बेर प्लानिंग भेल मुदा एकरा साकार करबा मे सबस पैघ अडचन एकर अतिक्रमण रहल। मुदा एहि बेर बाजार कए कोनो हाल मे व्यवस्थित कैल जाएत आ एकरा अतिक्रमण स मुक्त कैल जाएत। अतिक्रमण स मुक्त भेलाक बाद बाजारक दुकानक स्वरूप मे निखार आउत आ ओकर मांग बढत। प्रशासन क इ कहब अछि जे सुंदर बाजार क व्यवस्थित दुकान क आवंटन लेल पहिने स संचालित प्रतिष्ठान कए प्राथमिकता भेटत। एहि ठाम जे प्रतिष्ठान चलि रहल अछि ओ नव सवरूप मे सेहो ओतहि आ ओतबे जगह पर आवंटित होएत। प्रशासन क कहब अछि जे दुकान क ढांचा पुरान आ अतिक्रमण क कारण क्षत-विक्षत भ चुकल अछि एहन मे मार्केट मे सबटा दुकान कए आधुनिक रूप स बनाउल जाएत। साफ सफाई बेहतर तरीका स होएत आ एकरा लेल व्यापक इंतजाम रहत। पेयजल, जलनिकासी आ गंदगी क निस्तारण कए समुचित व्यवस्था उपलब्ध रहत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
नवका- पुरनका लेख सर्च करु...
डॉ मोहन मिश्र के पद्मश्री सम्मान
चिकित्सा क्षेत्र में अमूल्य योगदान के लेल हिनका ई सम्मान मिलतन्हि.
डॉ साहेब अखन दरभंगा के बंगालीटोला मे रहय छथिन्ह. मुदा मोहन जीक जन्म 1937 मे मधुबनी जिलाक राजनगर प्रखंड के कोइलख गाम मे भेलन्हि. मोहन जी अनिरुद्ध
मिश्र जीक पुत्र छथिन्ह.
हिनकर एहि सम्मान सं कोइलख गाम आई गर्व महसूस करि रहल अछि.
मोहन मिश्र जी विश्व स्वास्थ्य संगठन...डब्ल्यूएचओ के संग मिलक कालाजार पर शोध क चुकल छथिन्ह. दरभंगा मेडिकल कॉलेज हॉस्पिटल...डीएमसीएच सं डॉक्टरी क आगां के पढ़ाई लंदन गेलखिन्ह.
बाद मे डॉ साहेब डीएमसीएच मे मेडिसीन के एचओडी सेहो बनलखिन्ह.हिनका लिखय-पढ़य सं विशेष लगाव छनि. डॉ मिश्र कइटा किताब सेहो लिख चुकल छथिन्ह.
हिनका संग बिहार के एकटा आओर चिकित्सक सारण-छपरा के डॉ नरेंद्र कुमार पांडेय जीके सेहो पद्मश्री सम्मान देबय के घोषणा कएल गेल. नरेंद्र जी आईकाल्हि हरियाणा के फरीदाबाद मे रहय छथिन्ह. हिनका हरियाणा सरकार के सिफारिश पर ई सम्मान देल गेलन्हि.
अहां के ई जानि के अचरज होएत जे बिहार सरकार के तरफ सं एहि बेर सम्मान के लेल एको टा नाम के सिफारिश नहि कएल गेल छल.
डॉ मोहन मिश्र जी के जे सम्मान मिललन्हि ओ केंद्र के सिफारिश पर मिललन्हि. केंद्र सरकार के तरफ सं हर साल अक्तूबर तक राज्य सरकार सं पद्म सम्मान के लेल नाम मांगल जाएत अछि. मुदा बिहार सरकार के तरफ सं एकोटा नाम नहि भेजल गेल.
एहि बेर 127 लोग के पद्म सम्मान देल जा रहल अछि. एहि मे दू पद्म विभूषण, 24 पद्म भूषण आओर 101 पद्मश्री सम्मान अछि.
1 टिप्पणी:


text:
— आभा झा।
सहयोगकेँ अर्थ दू या दू सँ अधिक व्यक्ति या संस्थाकेँ मिलि क’ काज केनाइ होइ छैक। सहयोग एक-दोसर के माध्यम सँ होइत छैक। सहयोगक भावना हर मनुष्य में हेबाक चाही।समाजमें एक-दोसर के सहयोगे सँ देश या मनुष्यकेँ जीवन आगू बढ़ैत छैक। अहाँ समाजमें आर्थिक, शारीरिक कोनो रूप सँ सहयोग क’ सकैत छी।जरूरी नहिं कि अहाँ रूपैया पैसा सँ ही सहयोग करी।अहाँ घर पर होइ या बाहर कतौ सहयोग के आदान-प्रदान क’ सकैत छी।अपन विचार सँ सेहो सहयोग क’ सकै छी।सहयोगकेँ कोनो सीमा निर्धारित नहिं छैक। अहाँ कोनो संस्था, धर्म स्थान या कोनो शुभ कार्य जेना पाबैन तिहार, उपनयन, मुड़न या श्राद्ध कथु में सहयोग क’ सकैत छी।सहयोग कोनो जाति, धर्म या अमीर-गरीब देखि क’ नहिं कैल जाइत छैक।जकरा सहयोगक आवश्यकता छैक ओकरा सहयोग करबाक चाही।चाहे अप्पन होइ या आन किनको अहाँ सहयोग क’ सकैत छी।हर आदमी कोनो ने कोनो तरहे सहयोग करैत अछि।चाहे गामक समाज होइ या शहरकेँ सब में सहयोगक भावना रहैत छैक। मनुष्य एक सामाजिक प्राणी अछि।सहयोग केला सँ ककरो सफलता भेटैत छैक। सहयोग सँ आदमीकेँ मनोबल बढ़ैत छैक।सहयोग सबके एक-दोसर संग मिलि क’ करबाक चाही।सहयोगे एकटा एहेन चीज अछि जे अहाँ हर देश, गाँव, समाज या कोनो भी जाति वर्ग के क’ सकैत छी।अपन मिथिला में हरेक वर्ष प्राकृतिक आपदा बाढ़ि सँ कतेको गामक गाम तबाह भ’ जाइत छैक। ओहि बाढ़ि में फँसल लोककेँ ओहि समाजक लोकक सहयोग सँ सहायता भेटैत छैक। तहिना किनको घर में मृत्यु भेला पर ओहि समाजक लोककेँ सहयोग सँ हुनका श्मशान घाट पहुँचाओल जाइत छैन्ह। एखन जे कोरोना महामारी आयल छल तखन कतेक लोक एहि दुनियाकेँ छोड़ि क’ चलि गेल। कतेको बच्चा अनाथ भ’ गेल। ई महामारी कोनो एक धर्म या जाति लेल नहिं आयल छल।एहि में सब धर्म या जातिकेँ लोकक बच्चा अनाथ भेल।एहि महामारी में शहर हो या गाम सब जगह एहि समाजक लोककेँ सहयोग सँ उबरल।आइ जतेक उन्नति या प्रगति भ’ रहल अछि ओकर श्रेय समाजक सहयोगकेँ जाइ छै।ज्ञान-विज्ञान के आश्चर्यजनक उन्नति, समाज सेवा करै वाला संस्था, शिक्षा – प्रचार, सुरक्षा के व्यवस्थाकेँ क्षेत्र में आइयो पैघ-पैघ योजना सफल होइत देखा रहल अछि ओ सहयोगकेँ परिणाम अछि।सहयोग व्यक्तिकेँ जन्मजात आवश्यकता छैक। समाजक कोनो व्यक्ति ओ पैघ हो या छोट अपन-अपन क्षमतानुसार सहयोग करैत छथि।सहयोग सँ कोनो समस्याकेँ समाधान निकालल जा सकैत अछि। समाजक उत्थान आपसी सहयोग आ समानता सँ संभव अछि। सहयोग सँ होइत अछि काज आसान, सहयोग सँ बढ़ैत अछि मान सम्मान। जय मिथिला जय जानकी।
आभा झा
गाजियाबाद


text:
बनगाँव, सहरसा । किसलय कृष्ण । अगस्त १२, २०१५. मैथिली जिन्दाबाद!!
सहरसा जिलाक प्रसिद्ध गाम बनगाँवक युवा वर्गक अनवरत मेहनति आ कार्यशैली सँ आइ लक्ष्मीनाथ कुटी परिसर सँ सटल लक्ष्मीनाथ पुस्तकालयक लोकार्पण स्थानीय विधायक आलोक रंजन झा द्वारा होयत ।
एहि अवसर पर मैथिली सांस्कृतिक कार्यक्रम आ लक्ष्मीनाथ पुस्तकालय सेवा संस्थान द्वारा आयोजित प्रतियोगिता मे चयनित छात्रकेँ पुरस्कृत सेहो कएल जायत ।
तत्काल पूर्वनिर्मित सामुदायिक भवनमे संचालित ई पुस्तकालय हेतु नव भवन निर्माण लेल विधायक कोष सँ स्वीकृति भेटि गेल अछि, जकरा लेल भूमि पूजन आ शिलान्यास सेहो आइए कएल जायत ।
पुस्तकालय संस्थापक अध्यक्ष मन्टुजी, सचिव राहुल बिल्टु, झा रुपेश, प्रसेनजित आदि आयोजन केँ ल क पूर्ण सक्रिय छथि ।
पुस्तकालय मे कम्प्यूटर सेन्टरक आरम्भ कंचन दीदीक सहयोग सँ भेल अछि ।


text:
लहान, सिरहा। मार्च २२, २०१६. मैथिली जिन्दाबाद!!
नेपाल संगीत तथा नाट्य प्रज्ञा प्रतिष्ठान द्वारा डबली यात्राक आयोजन हालहि सिरहा जिलाक लहान नगर मे संपन्न भेल अछि। प्राज्ञ रमेश रंजन केर संयोजन मे विभिन्न कलाकार समूह द्वारा एहि यात्रा मे जनजागरणमूलक नाटक – हास्य कला प्रस्तुति सब कैल जेबाक समाचार भेटल अछि। एहि कार्यक्रम मे मिथिला स्टुडेन्ट युनियन सँ जुड़ल युवा सर्जक समूह संग सेहो सहकार्य कैल गेल छल।
रमेश रंजन द्वारा अपन फेसबुक अपडेट मार्फत जानकारी करबैत कहल गेल अछि “लहान मे शनि दिन नेपाल संगीत तथा नाट्य प्रज्ञा प्रतिष्ठान डबली यात्राक आयोजन केलक । जाहि मे प्रसिद्ध कथाकार डा. राजेन्द्र विमलक कथा झिमनीक प्रर्दशन कएल गेल । झिमनीक नाट्य रुपान्तरण प्रियंका कएने छल आ निर्देशन गंगा तिवारी । ताहि संगे प्रियंका कथा नइँ भेटल स्टोरी टलिङ्ग प्रस्तुत कएने छल । आओर बहुतरास मनोरञ्जक कार्यक्रम भेल छल । मोबाइल आ बाम पुडके सन मनोरञ्जक प्रस्तुति दर्शक केँ रोमाञ्चित कऽ देने छलै ।”
एहि यात्रा व प्रतिष्ठान सँ जुड़ल आरो किछु रास जिज्ञासा पर प्राज्ञ रंजन सँ साक्षात्कार शीघ्र प्रकाशित करबाक अपेक्षा अछि।


text:
काज करबाक आनन्द
(नैतिक कथा)
– प्रवीण नारायण चौधरी
बहुत पहिनहि एकटा धिया-पुता केँ पढयवला कथा पढने रही ‘वर्क इज फन’ – आइ विशेष स्थिति मे एहि कथाक सार केँ लिखि रहल छी।
डेविड नामक एकटा बालक अपन आन्टीक परिवार मे रहैत पढाई कय रहल छल कोनो शहर मे, जेना होएत आयल छैक जे कोनो-कोनो महिला अपन बच्चा केँ कोमलता सँ व्यवहार करत जखन कि ओत्तहि आनक बच्चा पर दरेग ओतेक नहि रहैत छैक। डेविड केँ शुरु-शुरु मे ई खूब अखरैत छलैक जे चाची सबटा कार्य करबाक लेल ओकरे ऊपर भार दैत छैक। मुदा परिस्थिति सँ परिचित ओकरा ईहो पता छलैक जे यदि हम चाचीक बात नहि मानब, हुनकर अढायल कार्य नहि करब तऽ फेर हमर रहब-खायब-पढब आदि सबटा गड़बड़ा जायत। ओकरा अपन माता-पिताक गाम मे रहैत खेती-बारी करबाक बाध्यता आ ताहि सँ न्यून आमदनीक पूरा जनतब छलैक। ताहू सऽ बेसी डेविड अपन माय-बाप केर सदिच्छा जे बेटा शहर मे रहि खूब अध्ययन करय, पढय-लिखय आ पैघ लोक बनय, तेकरा पूरा करबाक लेल संकल्प केँ मोने-मोन दोहरबैत छल आ हरेक बिपरीत परिस्थिति केर सामना करैत माता-पिताक सपना केँ पूरा करबाक दिशा मे आगाँ बढैत छल।
डेविड अपन बाल्यावस्था मे छल, तथापि आन्तरिक ज्ञान बहुत छलैक। चाचीक कर्कश बोली आ काज अढेबाक प्रवृत्ति सँ पूरा परिचित होएत डेविड अपन दिमाग मे एकटा सुन्दर सूझ सँ काज करबाक लेल नियारि लेलक। चाचीक आदति रहैक जे सब काज डेविड केँ करबाक लेल कहि स्वयं कार्यालय चलि जाएत छली। डेविड हुनका सँ सबटा टास्क लैत कागज पर नोट कय लैत छल। चाचीक गेलाक बाद ओ एक-एक काज करब आरंभ करैत छल। अपन कजन (भाइ-बहिन) सब संगे खेलेबाक आनन्द बीच्चहि मे भंग करितो ओकरा कार्य करबाक बाध्यता होएत छलैक। मुदा ओ अपन भाइ-बहिन व आस-पड़ोसक संगी-साथी सबकेँ बड़ा क्युटली आ किछु खास स्टाइल मे कहैक जे “आब तूँ सब खेलो, हमरा तऽ किछु विशेष आनन्द देबयवाला कार्य करबाक अछि। चाची केर देल कार्य मे बड मजा अबैत अछि।” ई सुनिते ओकर संगी-साथी सब कियो पूछैक, “अरे! एहेन कोन काज छैक जाहि मे आनन्द अबैत छौक?” डेविड कहैक, “ई तोरा सबहक वश मे नहि छौक करब, एहि लेल कलापूर्ण होयबाक आवश्यकता छैक। जेकरा मे स्किल विकसित होएत छैक, ओकरे बुत्ते काजो हेतैक आ तखनहि आनन्दो भेटतैक।”
सब संगी-साथीक दिमाग मे डेविड केर बात एकटा मिस्ट्री (रहस्य) उत्पन्न करैत छल। सबहक क्युरियोसिटी लेवेल (जिज्ञासा-स्तर) बढैत छल। ओ सब डेविड केर परोक्ष मे विचार केलक जे सबटा आनन्द डेविड असगरे नहि लूटि सकैत अछि। ओहो सब दक्ष बनत आ काज करैत आनन्द प्राप्त करत। बस, ओहो सब आपस मे नियारिकय डेविड संग ओकर काज शेयर करबाक लेल पहुँचि गेल। ओहि दिन डेविड केँ चाची देवाल पेन्ट करबाक बड भैरगर कार्य अढा देने छलीह। डेविड खूब हँसी-खुशी कुच्ची दौड़ा रहल छल। मने-मन गीतो गुनगुना रहल छल। ओकर संगी-साथी आ भाइ-बहिन ओकरा नजदीक आबिकय कहलकैक, “कि डेविड! यैह काज छैक जाहि मे आनन्द अबैत छौक?” डेविड जबाब देलकैक, “सब काज मे बरोबरि आनन्द छैक। केनिहार पर निर्भर करैत छैक। ओ कतेक प्रेम सँ आ सहज भाव सँ कोनो काज करैत अछि।” एकटा संगी कहलकैक जे, “रुक! कनेक आनन्द हमरो सबकेँ कोना भेटत सेहो कहे।” डेविड हँसैत कहलकैक, “तूँ सब एखन सच मे बच्चे छँ। एतेक सहज नहि बुझ। काज भैरगर सेहो होएत छैक। पहिने दक्षता कोना भेटतौक आ काज सहजभाव सँ कोना कैल जाएत छैक से नहि बुझमे तऽ आनन्दक प्राप्ति नहि हेतौक।”
संगी-साथी सब आ ओकर भाइ-बहिन सेहो आइ निर्णय कइये कय आयल छल जे काज सँ आनन्द – मजा लइये कय रहब। ओ सब कहलकैक, “नहि डेविड! तूँ जे काज कय रहल छँ ई बहुत सहज छैक। ई हमहुँ सब कय सकैत छी।” डेविड कहलकैक, “हम एखन वाल पेन्ट कय रहल छी। पेन्ट (रंग) केर बहुत दाम छैक। एकरा बहुत विशेष शैली मे बिना बर्बाद केने एकदम बराबरी सँ देवाल पर चढाबय पड़ैत छैक। एहि लेल दक्ष आ कुशल हाथ आ माथ केर आवश्यकता छैक। तोरा सबहक दिमाग हमरा जतेक विकसित वा कुशल नहि छौक एखन।” डेविडक बात ओकर मित्र सबकेँ कने बेसिये चुनौती दऽ देलकैक आर ओ सब पुन: डेविड केँ असगरे काजक आनन्द लूटैत देखि आब येन-केन-प्रकारेन ओ आनन्द लूटबाक लेल डेविड केँ रिझेनाय शुरु केलक। कियो डेविड केँ गोली देबाक अफर देलक, कियो केक, कियो चकलेट्स…. आर एहि तरहें डेविड अपना हिसाबे सब केँ काज मे लगा स्वयं केक-चकलेट्स केर आनन्द लैत काजक मजा लूटैत रहल। ई सिलसिला निरन्तर चलैत छलैक। काजक आनन्द केना भेटैत छैक, मिलिजुलि सब धियापुता डेविड केर अग्रसरता मे खूब लैत छल।
डेविड केर कार्यशैली मे बहुत विशेषता सब स्पष्ट अछि। ओ अपन परिस्थिति केँ बुझय लेल विवेक केर धारण केलक, पुन: अपन माता-पिताक सपना केँ पूरा करबाक लेल हर विषम परिस्थिति सँ लड़बाक दृढसंकल्प लेलक, तदोपरान्त अपना सिरे आयल कार्य सँ भगबाक नहि वरन् ओहि सँ आनन्द लेबाक कार्यशैली केँ अपनौलक, अपन व्यवहार सँ ओ दोसरो केँ अपना कार्य केँ पूरा करबाक लेल भरपूर उपयोग केलक… एहि तरहें ई कथा हमरा अत्यन्त प्रेरक लागल छल। हरेक बाल-बालिका केँ एकर सार बुझब, मनन करब आ स्वयं-संकल्प लेबा मे सहयोग करत ताहि आशाक संग एकरा मैथिली जिन्दाबाद पर प्रकाशित कैल गेल अछि।


text:
भोजपुरी दर्शक के लेल एकटा नीक खबर अछि. हुनका सभ के अखन महुआ टीवी देखय लेल तं मिलते छलन्हि आब एकटा आओर भोजपुरी चैनल आबि रहल अछि हमनी भोजपुरिया नाम सं. महुआ टीवी काफी कम समय मे बिहार-यूपी के संग-संग बाहर रहय वाला मैथिली-भोजपुरी दर्शक के बीच नीक स्थान बना लेने अछि. एकटा आओर चैनल अएला सं दूनु चैनल मे नीक-नीक कार्यक्रम देबय के होड़ बनत जेहि सं दर्शक के फायदा होएतन्हि.
हमनी भोजपुरिया टीवी लाबि रहल अछि एचबी इंटरटेनमेंट प्रा लि. जकर मुख्यालय दिल्ली के रोहिणी इलाका मे अछि. एहि चैनल के किछ पत्रकार आओर टीवी सं जुड़ल लोक के सेहो जरूरत छनि. यदि अहां एहि लाइन मे आबय चाहय छी तं देरी नहि करि जल्दी सं अपन रिज्यूमे... बॉयोडाटा चैनलके पास भेज दिअ...


text:
मनीष कर्ण, जनकपुर। दिसम्बर १२, २०१५. मैथिली जिन्दाबाद!!
नेपाल आ भारतक बीच ऐतिहासिक, पौराणिक आ धार्मिक महत्व राखयवला मिथिलांचलक पारंपरिक पावैन ‘राम-जानकी विवाह महोत्सव’ केर औपचारिक शुभारंभ काल्हि ११ दिसम्बर कैल गेल।
प्राचीन मिथिलाक राजधानी जनकपुरधाम मे ‘राम-जानकी विवाह महोत्सव’ केर वैवाहिक कार्यक्रमक पहिल दिन काल्हि “नगर दर्शन” सम्पन्न भेल अछि। ताहिना आजुक दिन “फुलवारी मेला ” होयत से बुझल गेल अछि। विदित हो जे ई महोत्सव पूर्णतः मैथिल विवाह संस्कार अनुसार आर रामायण मे वर्णित रामजीक जनकपुर यात्रा केर विभिन्न प्रसंग अनुरूप मनायल जाएछ।
एहिबेर पैछुलका करीब चारि मास सँ चलि रहल मधेस आन्दोलनक प्रभाव एहि महोत्सव मे होमयवला अपार सहभागिता पर सेहो पड़ल अछि। विवाह महोत्सव मे जनसहभागिताक कमीक कारण उत्साह मे सेहो कमी देखल जा रहल अछि।


text:
प्रकाश पर्व लेल नवकनिया सन सजल अछि पटना
गांधी मैदान (62 एकड़), कंगन घाट (12 एकड़ क्षेत्र) आओर मलाईचक बाईपास (65एकड़ ) मे बनाओल गेल तीन टा टेंट सिटी।
8 लाख लोक क एबाक संभावना, टैंट सिटी मे पचास हजार श्रद्धालू क रहबाक व्यवस्था ।
एकर अलावा गुरूद्वारा बाललीला, कारसेवक भूरी वाला दिस स सेहो तीन टा टैंट शहर बनाओल जा रहल अछि जाहि मे 25 हजार श्रद्धालू क रहबाक अछि व्यवस्था ।
प्रकाश पर्व लेल सफाई पर खर्च करल जा रहल प्रतिदिन 3.5 लाख, 45 दिन क सफाई लेल निर्गत भेल एक करोड़ 65 लाख ।
पर्यटन विभाग गांधी घाट से कंगन घाट तक चलाओत जहाज ।
अशोक राजपथ कए कराओल जाएत जाम मुक्त । तीन दिन लेल वाहन परिचालन रहत बंद ।
सुनील कुमार झा
पटना । सिख धर्म क दशम गुरू श्री गोविन्द सिंह क 350म जयंती मनेबा लेल बिहार तैयार अछि । पूरा पटना शहर जेना सिख धर्म कए अपना लेलक अछि। अधिकारी स ल कए ऑटोे चालक तक बोले सो निहाल कएि कए आगंतुक अभिनंदन करैत अछि। तैयारी क आलम ई अछि जे शहर मे होटल, गेस्ट हाउस आ निजी आ सामाजिक सराय मे कोनो जगह खाली नहि अछि। एकर अलावा छह टा टेंट शहर आ तीस टा प्राईवेट परिसर बुक कए लेल गेेल अछि । गाँधी मैदान क 62 एकड़ जमीन, मलाईचक बाई पास क 65 एकड़, आ कंगन घाट क 12 एकड़ जमीन पर बनाओल जा रहल अछि टेंट घर । टैंट मे गर्मपाइन क व्यवस्था सेहो रहत । राज्य सरकारक मुताबिक एहि टेंट शहर मे पचास हजार स बेसी श्रद्धालु क ठहरबा क व्यवस्था अछि । एहि क संगे गुरूद्वारा बाललीला, कारसेवक भूरी वालाा समिति सेहो टेंट घर बना रहल अछि । एहि टेंट घर मे 25 हज़ार स बेसी श्रद्धालु क रहबाक व्यवस्था अछि । एहि क अलावा तीस टा प्राइवेट परिसर मे सेहो रहबाक व्यवस्था करल गेल अछि । टेंट घर मे बुकिंग नि:शुल्क अछि । बुकिंग ऑनलाईन आ ऑफलाईन दूनू तरह स भए रहल अछि । ऑफलाईन बुकिंग लेल टॉल फ्री नंबर सेहो जारी कैल गैल अछि । कुनू तरहक कुव्यवस्था वा गड़बड़ नहि होए एहि लेल बुकिंग लेल काग़जात क नीक जेंका जॉंच भए रहल अछि । अखैन धरि एहि टैंट घर लेल 25 हजार बुकिंग भए चुकल अछि । एकटा अनुमान क मोताबिक करीब 8 लाख श्रद्धालु क एबाक अनुमान अछि जेकरा लेल पटना नीक जेंका तैयार अछि । एहि लेल रेलवे आ एयरपोर्ट पर विशेष व्यवस्था कैल गेल अछि। 3 स 5 जनवरीक दौरान कईटा विशेष ट्रेन पटना आउत। एयरपोर्ट पर दू कए बदला मे एकसंग चारिटा जहाजक ठहरबा लेल व्यवस्था कैल गेल अछि। सुरक्षाक पुख्ता इंतेजाम कैल गेल अछि आ कईटा जोन मे बांटी शहर क निगेहबानी कैल जा रहल अछि।
एहि पर्व मे श्रद्धालु क गुरूद्वारा जाए मे कोनो दिक्कत नहि होए एहि लेल पर्यटन विभाग गंगा घाट से कंगन घाट तक जहाज चलाओत । बिहार पर्यटन विकास निगम एहि क लेल छोट-छोट जहाज गांधी घाट से कंगन घाट क लेल चलाओत । 25 दिसम्बर से एकर संचालन शुरू कैल जाएगा । 10 जनवरी तक लगातार एकर संचालन होएत । श्रद्धालु क लेल ई सुविधा बिल्कुल मुफ्त रहत । बिहार पर्यटन विकास निगम क जीएम राकेश मोहन बतेलथि जे प्रकाश पर्व कए लकए सिख श्रद्धालू कए गंगा क रास्ता गुरुद्वारा लए जेबाक तैयारि अछि । गांधी घाट से जहाज रोजाकना भोर आठ बजे खुलत आओर महज आधे घंटा मे कंगना घाट पहुंचाओत । पूरा दिन ई जहाज गांधी घाट से कंगना घाट लेल चलत । एहि जहाज क क्षमता 30 से 35 लोगक अछि । एहि क संग 12 सीट वला दू टा मोटर बोट सेहो चलत । यानी एक बेर मे 50 से 60 लोग जा सकत । एहि क अलावा गंगा दियारा भ्रमण क लेल सेहो अलग जहाज क व्यवस्था अछि । श्रद्धालू कए फ्लोटिंग बोट से दियारा क सैर कराओल जाएत । एहि बोट पर स्नैक्स आ कोल्ड ड्रिंक क व्यवस्था सेहो रहत ।


text:
पटना। दू दिवसीय बिहार प्रवासी कानक्लेव -2009 क आखिरी दिन बिहार क नायक आ परिवर्तन सारथी विषय पर अपन-अपन क्षेत्र क दिग्गज चर्चा केलथि। प्रवासी क उद्गार मे अपन गामक माटी, मातृभाषा आ संस्कृति क प्रति स्नेह देखल गेल। बस गोटे क अभिव्यक्ति मे बिहार क विकास क लेल सामूहिक प्रयास क एकटा ललक छल।
इमेर्जेस ऑफ न्यू मीडिया इन बिहार और इंस्टीट़्यूट बिल्िडग इन बिहार विषय पर कईटा दिग्गज सत्र कए संबोधित केलथि। एहि मे नव मीडिया कए मजबूत करब आ ई-गवर्नेस क सुधार क संग-संग गाम-गाम तक एकरा पसारबाक गप केलथि। वक्ता कहला जे बिहार पर एकटा बीमारू राज्य क टैग लागल अछि, जेकरा उतारबा लेल एकटा सार्थक पहल हेबाक चाही। बिहार क बदलाव मे मीडिया क एकटा अहम रोल अछि। पुरान गप पर कनबाक बजाय हम सब आगू बढि़ आ स्वर्णिम भविष्य क परिकल्पना करि।
आईआईएम क प्रो. मिथिलेश्वर झा कहला जे कोनो चीजक निर्माण मे समय लगैत अछि। आईआईएम क एसोसिएट प्रो. विद्यानंद झा कहजा जे लोक बदलाव कए चिन्हे, बुझे , शिक्षा क स्तर पर बहुत काज एखन बाकी अछि। पुस्तकालय क स्थिति ठीक नहि अछि। ग्लोबल चैलेंज इन बिहार सत्र कए बिहार राज्य किसान आयोग क रामाधार, यूएसए क संदीप साही आ अजय कुमार झा, इंटरनेशनल बिजनेस मैनेजर ऑस्ट्रेलिया क मनोज कुमार सेहो संबोधित केलाह। मनोज कुमार कहला जे हुनका स्वदेश प्रेम एहि ठाम खींच अनलक अछि। बिहार मे आतंकवाद नहि अछि, एहि ठाम किछु आंतरिक समस्या अछि जे सुलझाउल जा सकैत अछि। कानक्लेव मे अरविन्द सिन्हा क फिल्म दूई पाटन के बीच में दिखाउल गेल जाहि मे बाढ़ स तबाह भेल लोकक व्यथा क मार्मिक चित्रण कैल गेल अछि।


text:
सुंदर कांड वास्तव मे हनुमान जी केर कांड थिक। हनुमान जी केर एक नाम सुंदर सेहो छन्हि। सुंदर कांड लेल कहल गेल अछि –
सुंदरे सुंदरे राम: सुंदरे सुंदरीकथा।
सुंदरे सुंदरे सीता सुंदरे किम् न सुंदरम्॥
सुंदर कांड में मुख्य मूर्ति श्री हनुमान जी केर मात्र राखल जेबाक चाही। एतेक अवश्य ध्यान मे रखबाक चाही जे हनुमान जी सेवक रूप सँ भक्ति केर प्रतीक छथि, अत: हुनक अर्चना करय सँ पहिने भगवान राम केँ स्मरण और पूजन कयला सँ शीघ्र फल भेटैत छैक। कोनो व्यक्ति कतहु हरा गेल हो अथवा पति-पत्नी, साझेदार लोकनिक संबंध बिगड़ि गेल हो और ओकरा सुधारबाक आवश्यकता अनुभव भऽ रहल अछि तँ सुंदर कांड शीघ्र मे कहल गेल अछि –
सकल सुमंगलदायक, रघुनायक गुन गान।
सादर सुनहिं ते तरहिं, भवसिंधु बिना जलजान॥
अर्थात् श्री रघुनाथ जी केर गुणगान संपूर्ण सुंदर मंगल केर यानि सब लौकिक एवं परलौकिक मंगल केँ दयवला अछि, जे एकरा आदरसहित सुनत, ओ बिना कोनो अन्य साधन के एहि भवसागर सँ तैर जायत। सुंदरकांड मे तीन श्लोक, साठि दोहा तथा पांच सौ छब्बीस चौपाई छैक। साठि दोहा मे सँ प्रथम तीस दोहा मे विष्णुस्वरूप श्री राम केर गुणक वर्णन अछि। सुंदर शब्द एहि कांड मे चौबीस चौपाई मे आयल अछि। सुंदरकांड केर नायक रूद्रावतार श्रीहनुमान छथि। अशांत मन वालाक शांति भेटबाक अनेक कथा सभ एहि मे वर्णित अछि। एहि मे रामदूत श्रीहनुमान केर बल, बुद्धि और विवेक केर बड़ा सुंदर वर्णन अछि। एक बात आरो, श्रीराम केर कृपा पाबिकय हनुमान जी अथाहसागर केँ एक्के छलांग मे पार कय केँ लंका मे प्रवेश सेहो पाबि लैत छथि।
बालब्रह्मचारी हनुमान द्वारा विरह – विदग्ध मां सीता केँ श्रीराम केर विरहक वर्णन एतेक भावपूर्ण शब्द मे सुनौलनि अछि जे स्वयं सीता अपन विरह केँ बिसरिकय राम केर विरह वेदना मे डूबि जाइत छथि। एहि कांड मे विभीषण केँ भेदनीति, रावण केँ भेद और दंडनीति तथा भगवत्कृपा प्राप्तिक मंत्र सेहो हनुमान जी द्वारा देल गेल अछि। अंतत: पवनसुत द्वारा सीता जी केर आशिर्वाद तँ प्राप्त कयले गेल अछि, राम काज केँ पूरा कय केँ प्रभु श्रीराम केँ सेहो विरह सँ मुक्त कयल गेल अछि आर हुनका युद्ध केर लेल प्रेरित सेहो कयल गेल अछि। एहि तरहें सुंदरकांड नामक संग-संग एकर कथा सेहो अति सुंदर अछि।
अध्यात्मिक अर्थ मे एहि कांड केर कथा केँ बड़ा गंभीर और साधनामार्ग केर उत्कृष्ट निर्देशन मानल गेल अछि। अत: सुंदरकांड आधिभौतिक, आध्यात्मिक एवं आधिदैविक सब दृष्टि सँ बहुते मनोहारी कांड थिक। सुंदरकांड केर पाठ केँ अमोघ अनुष्ठान मानल जाइत अछि। एहेन विश्वास कयल जाइत अछि जे सुंदरकांड केर पाठ कयला सँ दरिद्रता एवं दुःख सभक दहन, अमंगल व संकट सभक निवारण तथा गृहस्थ जीवन मे सब सुख केर प्राप्ति होइत अछि। पूर्णलाभ प्राप्त करबाक लेल भगवान मे पूर्ण श्रद्धा और विश्वास होयब जरूरी अछि।


text:
विश्लेषण
– सुनीत ठाकुर, एडमिन, हम सब मैथिल छी (फेसबुक ग्रुप)
“मिथिला मखान” के ट्रेलर देखलहुँ , बहुत नीक मैथिली सिनेमा के झलक दअ रहल अछि ! मैथिली सिनेमा के एक टा नया ऊंचाई प्रदान करेवाला, एहि मैथिली फिल्म के हृदय सँ स्वागत करबाक चाही !
निर्मात्री बॉलीवुड अभिनेत्री नीतू चंद्रा जी और हुनक भाइ आ निर्देशक नितिन चंद्रा जी केँ हुनकर सुन्दर प्रयास केर लेल ह्रदय सँ धन्यवाद देबाक चाही !
सिनेमा के शूटिंग विदेश (अमेरिका , कनाडा ) और मिथिला क्षेत्र केर पंचोभ, तारालाही, बनौलि, राजनगर, दरभंगा आदि जगह भेल अछि ! सिनेमाक प्रमुख कलाकार में क्रांति प्रकाश झा, बॉलीवुड कलाकार पंकज झा और अनुरिता झा आदि छैथ !
कर्णप्रिय गीत उदित नारायण , सुरेश वाडेकर , श्रेया घोषाल , वंदना आदि केर स्वर में अछि ! समस्त मिथिलावासी सँ निवेदन जे नीचा के लिंक क्लिक कअ वीडियो अवश्य देखू , आ सिनेमा रिलीज़ भेला पर हॉल में जा कऽ देखू !
हमरा विश्वास अछि की अपने के अवश्य नीक लागत !
https://www.youtube.com/watch?v=BajHQy1auqg
मैथिली जिन्दाबाद केर समग्र समीक्षा
ओना तऽ मैथिली सिनेमा मे नव प्रयोगक युग पैछला कतेको वर्ष सँ निरंतरता मे अछि, मुदा नितीन निरा चंद्रा केर एहि सिनेमा मे मैथिलीभाषी (भोजपुरी, बज्जिका आदि सहित जे मिथिलाक्षेत्र मे रहैत छथि) केर एकटा स्वभाव जे दूरक ढोल सोहाओन लगैछ, तेकरा एहि फिल्म मे बाकायदा ओ कथा आ दृश्यक संग मिथिलाक ग्लोबल छटा केँ रखबाक प्रयत्न केलनि अछि। अमेरिका सँ गाम लौटबाक निर्णय – बाबा केर कारोबार केँ फेर सँ मूल जमीन पर उतारबाक नायकत्व आर शहर तथा गामक बीच मे अकाट्य सनातन संबंध केँ कोन तरहें निर्वाह कैल जायत ताहि मर्मक संग ई सिनेमा मैथिल दर्शक मे एकटा जिज्ञासा ट्रेलरक माध्यम सँ छोड़ि रहल अछि। मैथिली सिनेमा मे नव प्रयोगक एकटा क्रान्तिकारी उदाहरण बनत ई फिल्म से भविष्यवाणी कैल जा रहल अछि। मैथिली जिन्दाबाद केर तरफ सँ शुभकामना!! नव वर्ष २०१६ लेल ई नव उपहार साबित हो!!


text:
नवका- पुरनका लेख सर्च करु...
अमौसी नरसंहार किएक ?
खगड़िया के अमौसी मे भेल नरसंहार मे 16 लोक के हत्या करि देल गेल अछि. एहि मे पांचटा बच्चा अछि. लोक सभ के कहनाय छनि जे अमौसी के कमलाडीह के पास इचरुआ के जमीन के लs क विवाद चलि रहल अछि. जेहि लोक के हत्या कएल गेलन्हि हुनकर जमीन पर दोसर जाति के लोक सभ सेहो दावा करैत छल. ईहो कहल जा रहल अछि कि ओहि जाति के लोक के नक्सली सभ सं संबंध छनि. लोक सभ के त इहो कहनाय छनि जे इलाका मे काफी दिन सं तनाव बनल छल आओर एकर जानकारी प्रशासन के सेहो द देल गेल छल मुदा एकरा गंभीरता सं नहि लेल गेल. आखिर कहिआ गंभीर होएत प्रसाशन. नाव दुर्घटना के नोर अखन सुखलो नहि छल कि ई नरसंहार आओर 16 लोक के हत्या. लोक एतेक गुस्सा मे छथिन्ह जे उपमुख्यमंत्री सुशील कुमार मोदी आओर दोसर आला अधिकारी के अमला पर लोक सभ हमला क देलखिन्ह... सभ के लौटय पड़लन्हि.
सवाल ई उठैत अछि जे आखिर खगड़िया के अमौसी मे भेल नरसंहार किएक भेल? कि ई नक्सली हमला अछि ? जातीय लड़ाई-झगड़ा अछि? आ फेर ई जमीन पर कब्जा के लsक टकराव अछि? कि माओवादी आओर नक्सली उत्तर बिहार के पिछड़ल इलाका मे अपन पकड़ मजबूत करि रहल अछि ? जे होए नरसंहार सं लोक मे काफी गुस्सा अछि. आओर एहि सं मुख्यमंत्री नीतीश कुमार जीके सभ दावा के खोखला साबित भs गेल अछि. नीतीश जी बड़ दावा करैत छलखिन्ह जे राज्य मे शांति व्यवस्था अछि... कानून-व्यवस्था के राज अछि. कोनो नरसंहार नहि भेल अछि. चारु कात अमन- चैन अछि. पुलिस-प्रशासन चुस्त-दुरुस्त अछि. मुदा हुनकर सभ दावा के पोल खुलि गेल अछि. ई भने नक्सली हमला होए... जमीनी विवाद होए आ जातीय लड़ाई होए... हुनकर नाकामी के सामने ला देलक अछि.
अहां सभ के कि लगैत अछि कि ई नरसंहार टालल जा सकय छल? लोक के सूचना के अगर गंभीरता सं लेल गेल रहैत त इलाका मे लोक पर कहर नहि बरसल रहैत. कोहराम नहि मचल रहैत. एहन मे नेता सभ जाSक दस तरह बात बोलि मामला के आओर बढ़ा दय छथिन्ह. कि कहय छी अहां? अपन विचार राखु? कहिआ तक चुप रहब? किछ त बोलु.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
पूर्णिया। 27 दिसम्बर। सूबे मे अपराध पर अंकुश लगेबाक तमाम प्रशासनिक प्रयासक बावजूद नित्य दिन हत्या आओर लूट एहेन घटनाक खबैर सदिखन चर्चा मे रहैत अछि। ताजा मामल मे एक अज्ञात युवक केर शव गाछ सँ लटकल बरामद भेल अछि। पुलिस हत्या केँ बाद शव क' लटकेबाक आशंका जता रहल अछि।
अपराधक ई ताजा वारदात मुफ्फसिल थाना क्षेत्रक चांदी कठवा गामक अछि। आय बुध दिन गाछ सँ लटकल अज्ञात लाशक बाद इलाका मे सनसनी पसरल अछि। घटना केर सूचना भेटते स्थानीय पुलिस शव क' अप्पन कब्ज़ा मे ल' लेलक।
स्थानीय लोग सभसँ पूछताछ केर आधार पर एहि मामलक जांच कायल जे रहल अछि। शव के शिनाख्त करबाक एहो प्रयास कायल जे रहल अछि। पुलिस आशंका जाहिर क' रहल अछि कि युवक केर हत्या करी गाछ सँ लटकाओल गेल अछि।


text:
विशेष संपादकीय
नेपालक नवगठित सरकार केर उप-प्रधान तथा विदेश मंत्री अपन दोसर बेरुक यात्रा पर भारत भ्रमण पर छथि। एक बेर फेर भारतीय समकक्षी द्वारा देशक भीतर जे राजनीतिक समस्या अछि तेकरा शान्त करू, भारतक सहयोग पूर्ववत् बरकरार रहत, आपूर्ति व्यवस्था मे आयल व्यवधान स्वतः दूर होयत, यैह कहल गेल छैक। हलांकि जाहि तरहक स्थिति नेपाल मे पैछला किछु मास मे भारत प्रति बनल, ओ दीर्घकालीन नीति नवीनीकरणक मांग करैत छैक, मुदा भारतीय पक्ष केर ई आश्वासन आम जनमानस लेल राहत देबयवला अछि जे बस अपन आन्तरिक समस्याक निदान निकालू, भारतक सहयोग यथावत् भेटत। पूर्वक अनुभव व भारतीय विदेश नीति अनुरूप ई कहबा मे दिक्कत नहि जे नेपाल-भारत संबंध केँ नव सिरा सँ व्याख्या करबाक जिद्द आ परिणाम शीघ्रे सोझाँ देखय लेल भेटत, मुदा हाल लेल सहयोगक आश्वासन यथावत् राखब आम जनमानस लेल राहतक बात थीक।
नव संविधान केर घोषणा हेबा सँ पहिनहि सँ आ घोषणाक बादो धरि आइ करीब चारि मास सँ नेपालक मधेस मे असन्तुष्ट नेता ओ जनता द्वारा पूर्ण बन्द-हड़ताल सहित सीमा-नाका व राजमार्ग पर धरना-अनशनक विभिन्न आन्दोलन कैल जा रहल अछि। संपूर्ण मधेस मे अशान्ति व्याप्त अछि तैयो नेपाल मे सत्ता एक पक्ष सँ दोसर पक्ष केँ हस्तान्तरण करबाक कार्य सेहो संपन्न कय लेल गेल अछि। नव मंत्रीमंडलक गठन सेहो कय लेल गेल अछि। विगत चारि मास सँ आन्दोलनकारी संग वार्ताक उपक्रम सेहो निरंतरता मे राखल गेल अछि।
मुदा एहि बीच एकटा नव बात आरो ई भेल जे भारतक सुझाव केँ नेपालक सत्ता-संचालक व प्रमुख राजनीतिक दल दरकिनार करैत अपन सार्वभौमसंपन्न राष्ट्रक स्वतंत्र अधिकार केर नाम पर आन्तरिक मामिला मे हस्तक्षेप नहि करबाक चेतावनी तक जारी कय देलक। स्थिति बिगड़ैत देखि भारतीय प्रधानमंत्री नरेन्द्र मोदी देरिये सँ सही मुदा अपन विशेष दूत केँ एतय पठबैत एकटा कड़गर संदेश देबाक चेष्टा सेहो केलैन। मुदा ताहि समय मे सत्ता-संचालक प्रमुख तीन दल सहित नेपालक आरो विभिन्न दल जे संविधान सभा मे सहभागी छल ओ ९०% सँ अधिक बहुमत सँ संविधान घोषणा करबाक दंभ देखबैत ओहि विशेष दूत केँ बुझू जे पूर्ण रूप मे अपमानित करैत खाली हाथ लौटा देलक।
स्वाभाविक रूप सँ जाहि भारतक एतेक पैघ सहयोग आर सौहार्द्रक संग सुरक्षा सहित विभिन्न अन्य लगानीक समझौता एहि पड़ोसी राष्ट्र संग छैक ओकरा लेल नेपालक ई अप्रत्याशित अपमान अपच्य भऽ गेलैक। ओना ईहो सही छैक जे विशेष दूत करीब-करीब संविधान घोषणाक तारीख केर संध्या मे नेपाल आबि अपन अन्तिम सुझाव व प्रस्ताव सँ नेपाल मे सब पक्ष बीच शान्ति समझौता करबाक सुझाव दैत संविधान घोषणाक तारीख केँ किछु दिन लेल टारबाक आवश्यकता दिशि इशारा केने रहैक, मुदा अन्य कूटनीतिक तह केर माध्यम सँ भारतक सदिच्छा आ सद्भावना बेस बढियां जेकाँ स्पष्ट कैल जा चुकल छलैक जेकरा नेपाली राज्य सत्ता संचालक नेता व दल सब कपटपूर्वक नंघबाक कुचेष्टा केलकैक आर भारतीय सदिच्छा केँ सेहो दरकिनार करैत अपन सार्वभौमिकता सँ अपनहि असंतुष्ट जनता केँ भारतीय संतान वा भारतीय भगौड़ा नागरिक कहिकय अधिकार सँ वंचित रखैत अपना हिसाबे न्याय देबाक बात कहैत संविधान घोषणा कय देलकैक।
एतबा नहि, घोषणाक बाद असन्तुष्ट केँ घर मे दर्जनों शहीदक क्रिया-कर्म तक पूरा नहि भेलाक अवस्था मे एकटा विशेष वर्ग जेकरा शासक वर्ग कहल जाएत छैक ओ सब सौंसे देश मे विजय-उद्घोष करैत दिपावली मनेबाक आह्वान सेहो कय देलकैक। स्पष्टतः नेपालदेश मे जनता केँ दुइ भाग मे विभक्त राज्य द्वारा कैल जेबाक एहि सँ बेसी दुर्भाग्यपूर्ण अन्य किछु नहि भऽ सकैत छलैक। लेकिन नाशहि काल विनाशहि बुद्धिक तर्ज पर ओ दिपावली मनेबाक उद्घोषणा मधेस केर ब्लैक-आउट डे मे तेहेन नुकेलैक जे देश एखन धरि घोर अंधकार मे डूबल अछि। ऊपर सँ भारत द्वारा विगत केर बन्दीक समय मे पर्यन्त आपूर्ति व्यवस्था सहज रखबाक सहयोग निरंतर नहि रहि सकबाक समाचार तऽ एहि अन्हार नेपाल मे आँधी-तूफान आर ठनका-बज्जर सब खसेबाक काज कय देलकैक।
मानल बात छैक, जखन-जखन एहि देश मे पड़ोसी मित्रराष्ट्रक सौहार्द्रक अपमान भेलैक, एतय कोनो न कोनो रूप मे भारतीय कोप वा असहयोग केर सामना आम जनमानस केँ करय पड़लैक अछि। एहि बेर सेहो आपूर्ति व्यवस्था मे असहजताक बात भेलैक, जेकरा नेपाली राज्यसत्ता तथा मिडिया, बुद्धिजीवी तथा विश्लेषक मुदा मात्र शासकवर्ग यानि पहाड़े मूलक लोक सब ‘अघोषित नाकाबन्दी’क संज्ञा दैत भारतक कोप केँ शान्त करबाक ठाम पर उल्टे भारत विरोधी नारा व ताहि मे छुपल ‘छद्म राष्ट्रवादिता’ केर जोर-शोर सँ प्रचार करैत मधेसक असन्तुष्ट पक्ष केर आन्दोलन भारतीय विस्तारवादक आन्दोलन थीक – भारतक परोक्ष आन्दोलन थीक, आदि कहैत कलंकित करैत देश मे आयल संकट केँ दिन-ब-दिन बढबैत रहलैक।
आपूर्ति मे असहजता स्वाभाविके छैक। जखन कोनो देशक सरकार आन देश प्रति असंतोष प्रकट करतैक तऽ मामूली ट्रक ड्राइवर या ट्रान्सपोर्ट मालिक या कोनो भी सरोकारवाला पक्ष केँ कोना हिम्मत हेतैक जे ओ नेपाल मे आपूर्ति व्यवस्था सहज राखि सकौक। तहिया सँ आइ धरि कूटनीतिक वार्ता – राजनयिक स्तरक प्रयास – मंत्रीक यात्रा – नेताक बीच-बचाव – आन्दोलनी संग वार्ता आर कतेको कार्य निरंतरता मे छैक। मुदा भारतीय विदेश नीति एक बेर कोनो निर्णय कय लेलक तऽ यथास्थिति मे ओकरा पुनः आपस लेत ई शायद संभव नहि छैक। तहिना नेपालक राज्यसत्ता मधेसक आन्दोलन प्रति घोर नकारात्मक रुइख रखैत आन्दोलनी संग कोनो समझौता कय लेत ओहो शीघ्र संभव नहि देखा रहलैक अछि। तखन एहि दुइपक्षीय जिद्द मे एहि ठामक आम जनमानस पर मानवीय संकट समान ‘अघोषित नाकाबंदी सँ अभावक सृजना’क अति-प्रचार नेपाल मे स्पष्ट रूप सँ जनमानस केँ प्रभावित कय रहलैक अछि।
नेपालक मिडिया मे समाचार अबैत छैक जे रोटी-बेटीक संबंध रहितो भारत द्वारा नेपाल पर नाकाबंदीक माइर देब उचित नहि छैक। भारत पर सब तरहें दोष मढल जाएत छैक। एहि ठाम भारत विरोध केँ राष्ट्रवादक पोषक मानल जाएत छैक। समन्वयवादक अकाल छैक। उल्टे चीन तरफ तऽ बंग्लादेश तरफ असंभव संभावनाक हावाबाजी करैत जनताक भावना मे सरकार प्रति विरोध नहि आबौक तेहेन प्रयास कैल जाएत छैक। मुदा हावाबाजी कतिकाल? उद्योग, शिक्षा, संचार, कृषि, स्वास्थ्य – हर क्षेत्र मे आन्दोलन व सृजित अभाव केर खराब असैर सँ आम जनजीवन त्रस्त छैक। समाधान राजनीतिक रूप मे निकालबाक बदले सब सँ पैघ मित्रराष्ट्र भारत संग कुश्ती केला सँ संबंध नवीनीकरणक स्तर धरि खराब कय लेल गेल छैक। एक तरफ अपने नागरिक केँ ओहि मित्रराष्ट्रक अबैध संतान कहिकय पूलिसिया अत्याचारक शिकार बनेबाक काज राज्य द्वारा होएत छैक, तऽ दोसर दिशि फेर सँ ओहि राष्ट्रक सोझाँ उच्च कूटनीतिज्ञ स्तरक समाधान लेल वार्ता करबाक ढोंग कैल जाइत अछि। एहि सब बातक समीक्षा भविष्य मे आरो स्पष्टताक संग होयत, लेकिन वर्तमान द्वैतभाव सँ नेपाल अपन पैर पर अपनहि कुरहैर मारि रहल अछि, ई कहबा मे कोनो अतिश्योक्ति नहि छैक।
समाधान घरे मे, मुदा ताकि रहल छी दिल्ली मे। सीमांकन मे मधेसक भूमि केँ स्वायत्त प्रदेश बनेबाक मात्र छैक। मधेस सँ पहाड़े मूलक लोक केँ भगेबाक वा कि केन्द्र सँ सदा-सदा लेल भाग-बाँट करबाक कतहु कोनो आवाज तक नहि छैक। मुदा ई सरकार स्वयं ओहि आन्दोलन केँ दोष दैत अपन सन्देह भरल दृष्टि सँ देखि देश केँ समस्याक अन्हरिया मे ठेल रहल छैक जे उचित नहि। समाधान शीघ्र वार्ता सँ दुनू पक्षक लचक व ईमानदारिता सँ हेतैक, से जल्दिये हौउक, बेसी समय लागब देशकेँ विखंडनक दिशा मे लऽ जा रहल छैक कहब गलती नहि होयत।


text:
SUDHA MISHRA
श्रीमती सुधा मिश्रा, दरभंगा सँ छथि आ मिथिला पेंटिंग के क्षेत्र में स्वरोजगार संगहि अनेको कलाकारगण के प्रशिक्षण आ रोजगार के अवसर दय रहल छथिन। वर्तमान में लक्ष्मीसाग, दरभंगा निवासी सुधाजी के नैहर गंगद्वार छनि आ सासुर परिहारपुर, राजनगर, मधुबनी छन्हि। कोटा, राजस्थान सँ स्नातक पूर्ण कयलाक पश्चात दरभंगा में रहलथि आ पारंपरिक रूपे अपन माँ सँ भेटल एहि कला के मुक्ति झा सँ प्रशिक्षण लेलाक बाद एक सालक सर्टिफिकेट कोर्स कयलन्हि ललित नारायण मिथिला युनिवर्सिटी सँ।
वर्तमान में पीहू आर्ट एंड क्राफ्ट के नाम सँ अपन प्रशिक्षण आ रोजगार कय रहल छथि।
सुधाजी मिथिला चित्रकला प्रतियोगिता 2019 के एकटा प्रतिभागी के रूप में मैथिल मंच सँ जुड़ल छलीह आ ओहिके बाद सतत कलाहृदय सँ संग छथि। मैथिल मंच द्वारा 2021 ई. में मिथिला कला के क्षेत्र में उत्कृष्ट योगदान हेतु मिथिला कला सम्मान देल गेल छलन्हि। आई हमसब हिनका Mentor मार्गदर्शक के रूप में पाबि गौरवान्वित छी।
SOME PAINTINGS OF SUDHA :


text:
सऊदी अरबके सरकार भारतके सूचित कयलक अछि अहि वर्ष भारतीय नागरिक हज यात्रा पर जा सकताह, मुदा कोविड सँ सम्बन्धित नियम सभकेँ कारण ओ हज करय वला लोकके सीमित कय 79,237 कय देलक। अल्पसंख्यक काज मंत्रालय के अधिकारी लोकिन शुक्रदिन इ जानकारी देलनि।
HIGHLIGHTS
अहि वर्ष हज यात्रा कय सकताह भारतीय नागरिक
कोविडके कारण हज कोटाके सीमित राखल गेल
65 साल सँ कम वयसके लोक मात्र यात्रा कय सकताह
नवका दिल्ली। सऊदी अरबके सरकार भारतके सूचित कयलक अछि अहि वर्ष भारतीय नागरिक हज यात्रा कय सकताह, मुदा कोविडसँ सम्बन्धित नियम सभकेँ कारण सँ ओ हज कोटा के छोट क’ 79,237 कय देलक। अल्पसंख्यक काजक मंत्रालयके अधिकारी लोकिन शुक्रदिन इ जनतब देलनि । ओ बतलओनि सऊदी अरबके सरकार भारतीय पक्षके जनतब करओलनि अहि वर्ष 65 वर्ष सँ छोट उमरिके लोक मात्र हज यात्रा कय सकताह।
अधिकारी लोकिनके मोताबिक, हज 2022 लेल भारतक हज कोटा 79,237 हज यात्री लोकिनक लेल संख्या तय कयल गेल अछि। अहिमे सँ 56,601 हज यात्री भारतीय हज समितिके माध्यम सँ हज पर जा सकताह तथा 22,636 हज यात्री निजी टूर ऑपरेटरके माध्यम सँ जेताह। अल्पसंख्यक काजक मंत्री मुख्तार अब्बास नकवी कहलनि हजके लेल सभटा तैयारी भ’ गेल अछि आओर हज ड्यूटी पर काज करय वला लोकके साक्षात्कारके काज सेहो पूरा भ’ गेल अछि।
अधिकारी लोकिन इहो बतओलनि सऊदी अरब सरकारके दिस सँ तय नियम सभकेँ मोताबिक, हज यात्री सभकेँ लेल आरटी-पीसीआर जाँच करेनाइ आओर वैक्सीनके दुनु डोज लेनाइ जरूरी अछि। अहि बेर दिल्ली, मुंबई, कोलकाता, हैदराबाद, लखनऊ, अहमदाबाद, बेंगलुरू, श्रीनगर, गुआहाटी आओर कोच्चि के प्रस्थान स्थल (इम्बारकेशन प्वाइंट) तय कयल गेल अछि। पहिले 21 प्रस्थान स्थल होइत छल। कोरोना महामारीके धिआनमे राखैत सऊदी अरबके दिस सँ मात्र स्थानीय लोक सभकेँ सेहो कम संख्यामे हज करबाक अनुमति देने छल तै पछिला वर्ष भारतक लोक हज यात्रा नहि कय सकल छलाह।
दु वर्षक बाद भारतीय हज यात्री हज पर अहि वर्ष जा सकताह। साल 2020मे सही कोरोना महामारीके कारण सऊदी सरकार दोसर देश सभ सँ आग्रह कयने छल जे ओ अपन देश सँ हज यात्रीके नहि पठाबथि , जाहि कारण सँ भारतक हज यात्री नहि गेल छलाह। सामान्य दिन सभमे भारतीय हज समिति आओर निजी टूर ऑपरेटरन सभकेँ द्वारा प्रत्येक वर्ष लगभग 2 लाख भारतीय हज यात्रा पर जायत छल।


text:
नई दिल्ली । पूर्व रेल मंत्री लालू प्रसाद कए फंसेबा लेल हाथ धो कए पाछु पड़ल ममता बनर्जी कए एक बेर फेर मायूसी हाथ लागल अछि। जमीन क बदला मे नौकरी देबाक आरोप में फंसल लालू प्रसाद क खिलाफ जांच शुरू करबाक ममता बनर्जी क दरख्वास्त कए सीबीआई दरकिनार करि देलक अछि। ममताक एहि अनुरोध कए कांग्रेस सेहो गैरजरूरी मानलक अछि। ओनाओ ममताक गप पर कांग्रेस आब बेसी ध्यान नहि द रहल अछि। ज्ञानेश्वरी हादसा मे माओवादी क हाथ क जांच करबाक मांग पर सेहो कांग्रेस आ सीबीआई ममता क नाराजगी स बेफिक्री देखा चुकल अछि।
ज्ञानेश्वरी हादसा क जांच मे बुद्धदेव सरकार क लाइन कए सही ठहराकए जांच एजेंसी ममता कए राजनीतिक संदेश देने छल, आब लालू मामला मे सेहो एजेंसी साफ करि देलक अछि जे राजनीतिक दुश्मन लेल सीबीआई राजनीतिक रूप स फैसला लैत। रेलवे क नफा-नुकसान मामले मे अपन श्वेतपत्र आनि ममता अपने फंसी गेलीह आ जाहि आधार पर ओ लालू कए गलत साबित करबाक प्रयास केलथि ओहि आधार पर अपन बजट तैयार करि रेलवेक नफा कए देखेबाक गलती करि देलीह। सवाल उठैत अछि जे रेलवेक हालात सुधारबाक बजाए लालू कए फंसा कए ममता जे राजनीति करबा कोशिश करि रहल छथि ओहि स हुनका कोनो फायदा नहि हुए जा रहल अछि। कोलकाताक बिहारी समाज लालू स तमसायल जरूर अछि, मुदा ओकरा एहि बातक संतोष सेहो अछि जे लालू एकटा रेलमंत्रीक रूप मे ममता स नीक काज करबाक रिकार्ड रखैत छथि।


text:
न्यायपालिका
जनताके पूर्णरूपमे स्वतन्त्र, सार्वभौम तथा न्यायपूर्ण अधिकार प्रदान करै राज्यक तीन अंगक व्यवस्था केने रहैत अछि । तहिअनुरूप कार्यपालिका, व्यवस्थापिका तथा न्यायपालिकाक संरचना भेल अछि । न्यायपालिका, (न्यायिक प्रणाली या न्यायाधिकरणक रूपमे चिनल ) अदालतसभक एक व्यवस्था छी , जे व्यक्ति–व्यक्ति तथा राज्यबीचक विवादक निरुपण करैत अछि । ई न्यायिक शाखाके कानूनसभ बदल शक्ति अछि , जे प्रणालीके सुगम रूपमे सञ्चालन करैत अछि । न्यायपालिका पिडित पक्षके न्याय दऽ साथ अन्यय कैर व्याक्तिके करबाई समेत द आग्रह करैत अछि ।[१][२]
सन्दर्भ सामग्रीसभ[सम्पादन करी]
- ↑ "शक्ति पृथकीकरण र स्वतन्त्र न्यायपालिका", रामनारायण देव (नागरिक दैनिक), ०७ जेठ २०७४।
- ↑ "दुई करणको चेपुवामा न्यायपालिका", माधब कुमार बस्नेत (नागरिक दैनिक), १६ जेठ २०७४।


text:
बहुत दिन पहिनेक बात छै। एक दोसरकेँ खूब सिनेह कर’ वला छ टा भाइ आ एकटा बहिन छलि। सभटा भाइक बिआह भ’ गल छलै। बहिनिक प्रति भाइ सभक अतिशय दुलारसँ जरैत रह’ वाली भाउज सभ अपन ननदिक मान-दान नहि करै छलि। एक बेर एहन भेलै जे सभ भाय उद्यम करबा लेल दूर देश चल गेल। ओकरा सभक परोच्छ फबि गेने भौजाइ सभ अपन ननदिक संग अधलाह व्यवहार कर’ लागलि। ओ सभ ओकरा विभिन्न प्रकारक भरिगर काजमे लगौने रहै छलि। तैओ ओ कन्या जान पर खेलि ओ सभटा काज करैत रहै छली जे ओकरा कहल जाइ छलै। तखन भौजाइ सभ ओकर जाने हति देबाक रचना रचि लेलक। ओ सभ ओकरा एकटा माटिक बासन देलकै आ इनार पर जा क’ ओकरा भरि क’ अनबाक लेल कहलकै। बासनक पेनीमे बड़कीटा भूर छलै। तेँ जखने ओहिमे पानि भरै आ कि लगले चूबि जाइ। कन्या इनार पर बासन ल’ क’ गेलि मुदा ओकरा भरब असंभव बूझि कान’ लागलि। एकाएक एकटा पैघ बेंग पानि पर सँ अपन मूड़ी बहार कयलक आ ओकरासँ पुछलक - ‘अहाँ किअए कनै छी?’ ओ बाजलि - ‘हमर अंतिम घड़ी आबि गेल अछि। जँ हम ई बासन नहि भरि सकब तँ मारलि जायब। मुदा एहि बासनक पेनीमे भूर छै।’ बेंग बाजल - ‘निफिकिर रहू। हम भूरमे बैसि जायब आ ओकरा अपन देहसँ झाँपि देबै। अहाँ बासन भरि सकब।’ बेंग सैह कयलक आ ओ कन्या पानि ल’ क’ घर चलि गेलि।
भौजाइ सभ बड़ तमसायलि छलै मुदा किछु कहि नहि सकलै। तखन ओ सभ किछु दोसरे उपाय सोचलक। ओ सभ ओकरा जंगल जा क’ जारनक पैघ बोझ आन’ कहलकै। मुदा बोझकेँ बन्हबाक लेल ओ कोनो रस्सी नहि ल’ सकै छल। कन्या बहुत रास पांग जमा क’ लेलक। तकर बाद ओ बैसि क’ कान’ लागलि। एकटा पैघ साप बाहर भेल आ पुछलकै - ‘अहाँ किअय कनै छी?’ कन्या सभ बात कहि देलकै। साप बाजल - ‘हम ठहुरी सभक चारूकात रस्सी जकाँ लेपटा जायब आ समस्याक समाधान भ’ जयतै।’ ओ सैह कयलक आ कन्या अपना माथ पर ध’ क’ ठहुरी सभकेँ उघि लेबामे समर्थ भ’ गेलि। भौजाइ सभ चिन्तामे पड़ि गेली जे आब की करी? दोसर दिन ओ सभ अपन ननदिके एकटा एहन खेतमे पठा देलक जाहिमे एक दिन पहिने दालि छीटल गेल छलै। ओ सभ ओकरा साँझ धरि सभटा दालि बीछि क’ लाब’ कहलकै। कन्या खेत पर गेलि आ बुझि गेलि जे काज असंभव अछि किएक तँ बीया सभ सौंसे छिड़िआयल छलै। हताश भ’ क’ ओ कान’ लागलि। तखने एक झुंड पड़बा आबि क’ ओकरासँ पुछलकै जे बात की छै। जखन ओ अपन कनबाक कारण बुझा देलकै तखन पड़बा सभ एहि बात पर सहमत भ’ गेल जे ओ सभ सभटा अन्न बीछि देतै। शीघ्रे ओ सभ तहिना कयलक आ सभटा अन्न कन्याक छिट्टामे ध’ देलक। साँझमे ओ कन्या भरि छिट्टा अन्न लेने घुरि गेलि।
भौजाइ सभ पहिनेसँ बेसीए खौंझा गेलि आ पहिनहुसँ बेसी कष्टदायक उपाय सोचि लेलक। ओ सभ ओकरा एकटा पैघ बासन द’ देलकै आ जंगलमे जा क’ भरि बासन रीछनीक दूध आन’ कहलकै। कन्या जंगल गेलि आ बैसि रहलि। ओकरा किछु ने फुराइ जे की करी। एकटा रीछनी अयलै ओ ओकरासँ पुछलकै जे ओ जंगलमे एसगर आ उदास किएक बैसलि अछि। कन्या अपन रामकहानी सुना देलकै। रीछनी ओहि कन्याकेँ गछि लेलकै जे ओ ओकरा दूहि क’ भरि बासन दूध घर ल’ जाय। तखन भौजाइ सभ ओहि कन्याकेँ जंगल ल’ गेलि आ अपना सभक संगे एकटा सीढ़ी सेहो लेने गेलि। ओ सभ एकटा तीस हाथ ऊँच गाछ तकलक। ओहिमे तन्नुक डाढ़ि सभ छलै। सीढ़ी लगा क’ ओ सभ कन्याकेँ गाछ पर चढ़ि फड़ तोड़ए कहलकै। कन्या चढ़ि गेल आ फड़ तोड़ए लागलि। चंठिनी भौजाइ सभ चट द’ सीढ़ी घीचि लेलक आ घर घुरि गेलि। ओ सभ कन्याकेँ गाछ पर सँ कूदि कए मरि जयबाक हेतु छोड़ि देलकै।
कन्याकेँ अदंक पैसि गेलै। ओ गाछे पर बैसलि रहलि। रातिमे ओकर भाय सभ घुरलै आ सुस्तयबाक लेल ओही गाछ तर बैसि गेलै। कन्या कानि रहलि छलि। ओकर गर्म नोर कोनो भाइक देह पर खसि पड़लै। ओ सभ ऊपर दिस तकलक आ कन्याकेँ देखिते ओकरा चीन्हि गेल। ओ सभ बहिनकेँ खतरासँ बचा लेलक आ घर ल’ गेल। ओ सभ ततेक खिसिया गेल छल जे अपन घरवाली सभकेँ तेज कुलहाड़िसँ कुट्टी-कुट्टी काटि मारि देलक। तकर बादसँ ओ सभ अपन बहिनिक संग आनंदसँ रह’ लागल।


text: बिहार राज्य कोना आ किऐक बनलैक १९१२ मे? कि हम सब बिहारी छी जे बिहार मे बलजोरी घुसा देल गेल? कि हमर अपन संस्कृति, भाषा, भूगोल, इतिहास आ सामाजिकता नहि छल? कि हम भारतीय संघक एक अकाट्य अभिन्न अंग नहि जे विद्याबल सँ भारतक मुकुटमणि बनि रहलहुँ? तऽ आइ हमर पहिचान कि? आइ हमरा लेल संविधान द्वारा सम्मान कि? हमरा बिहारी नामक पहिचान सँ अपन मूल सँ अलग किऐक राखल जा रहल अछि? हमर जे संस्कार जनक, याज्ञवल्क्य, गौतम, कणाद, कपिल, जेमिनी, अयाची, मंडन, विद्यापति, गार्गी, मैत्रेयी, भारती, सीता सँ भेल तेकर बेर-बेर पुनरावृत्ति होइतो हमर पहिचान केँ कुंठित करबाक षड्यन्त्र कियैक? बताउ, ई सब बात पर आ तखन पूछब जे मिथिला राज्य बनला सँ कि फायदा आ कि नोकसान। ई सेहो देखू जे भारत मे राज्य बनबाक आधार कि सब रहलैक आ हमरा सब केँ एना वंचित किऐक राखल गेल। आ अन्त मे मनन करब जे बिना पहिचान हमरा लोकनि विपन्न आ मरणासन्न कोना बनि गेल छी। खाली पेट पोसि लेनाय हम मैथिलक जन्मोद्देश्य कहियो नहि रहल। हम वैदेह, हम जनक, हम मैथिल – आत्मविद्याश्रयी कोना छी से मनन करू।


text:
दरभंगा । दरभंगा जंक्शन कए मिथिलाक मिथिलाक सिग्नेचर स्टेशन बनेबाक काज रेलवे शुरु क देलक अछि। अगिला साल दरभंगा जक्शन देखबा मे दरभंगा स्थित लक्ष्मीश्वर विलास पैलेस सन लागत। दरभंगा जक्शनक नब लुक प्राचीन स्थापत्य कलाबोध क आभास कराउत। लाल आ पियर रंग मे रंगायल दरभंगा जक्शन क नब स्वरूप दरभंगा कए नब पहचान देत। दरभंगा जक्शन कए नव रूप देबाक आग्रह धरोहर लेल काज क रहल संस्था इसमाद फाउंडेशन 2018 में तत्कालीन डीआरएम स केने छल। बीआइटी मेसरा क शिक्षक अमित कुमार एकर परिकल्पना प्रस्तुत केलथि आ पटनाक वास्तुकार अरूण अथि एकर डिजाइन बनेलथि अछि। तत्कालीन डीआएम आरके जैन एहि योजना लेल काफी मेहनत केलथि आ एकरा मूर्त रूप मे उतारबा स पूर्व हुनक स्थानांतरण भ गेल। हुनकर स्थान पर आयल वर्तमान डीआरएम अशोक महेश्वरी सेहो एहि योजना कए काफी महत्वपूर्ण मानैत आगू बढैलथि। एकर टेंडर क प्रक्रिया पूरा केलथि और निर्माण कार्य लेल 45 लाख आवंटित केलथि। बुधदिन स एहि पर काज शुरु भ गेल।
लक्ष्मीश्वर विलास पैलेस क निर्माण 1886 में तिरहुत सरकार महाराजा लक्ष्मीश्वर सिंह लेल विश्व प्रसिद्ध वास्तुकार मेजर मंट केने छलाह। मेजर मंट दरभंगाक लक्ष्मीश्वर विलास पैलेस क बाद कूचबिहार, कोल्हापुर आ बडोदराक लक्ष्मीविलास पैलेस सेहो बनने छलाह। इसमाद फाउंडेशन पिछला दू साल स एहि परियोजना लेल रेलवे स आग्रह क रहल छल।
मालूम हो जे दरभंगा जंक्शन क साज-सज्जा आ सौंदर्यीकरण पर तत्कालीन डीआरएम आरके जैन बहुत काज केलथि। कईटा योजना तैयार केलथि आ ओकरा मूर्त रूप देलथि। श्री जैन संपर्क क्रांति एक्सप्रेस मे नहि केवल मिथिला चित्रकला करौलथि, बल्कि संपर्क क्रांति एक्सप्रेस कए वातानुकुलित प्रथम दर्जा में मिथिलाक इतिहास स संबंधित 100 स बेसी पुरान फोटो क गैलरी लगेबाक काज केलथि। श्री जैन दरभंगा सुगर मिल क इंजन जे लोहट चीनी मिल लेल खरीद भेल छल, ओकरा दरभंगा जक्शन पर संग्रहित करबाक एतिहासिक काम केलथि। एकर अलावा श्री जैन दरभंगा जक्शन पर दरभंगा हॉल प्रथमश्रेणी प्रतिक्षगृह में सेहो 100 साल पुरान मिथिला स जुडल फोटो गैलरी बनेबाक काज केलथि। श्री जैनक एहि प्रकारक काज हुनका सदियो तक दरभंगा स जोडने रहत।


text:
आलेख: व्याख्यान
– डा. उषा किरण खान
(मैथिली साहित्य महासभा दिल्ली द्वारा आयोजित ‘प्रथम विद्यापति स्मृति व्याख्यानमाला’ – कान्स्टीच्युशन क्लब सभागार, दिल्ली मे स्वयं डा. उषा किरण खान द्वारा प्रस्तुत)
मिथिलाक नारी नहिं छथि बेचारी। मिथिलाकें किएक? कत्तहुक नारी बेचारी नहिं छथि। बेचारी बनल रहब आ बेचारी होयब दूनू अलग-अलग वस्तु अछि। देखल गेल अछि जे समय पबिते अपन बेचारगी केर चोला फेकि ठाढ़ होएबाक चेष्टा करै छथि। माए कतहु बेचारी होइक! सन्तान धारण करबाक योग्यता ओकरा पालन करबाक योग्यता जकरा मे होइक ओ विशिष्ट छैक। खाहें परिचय मुसहरनी होइक, सबिया कलवारिक, जैनब कुजरनी कि जगतारणि गिरहतनी। सब मात्रा स्त्राी छथि जे माए छथि, बेटी छथि, बहिन छथि आ छथि सहयात्राी।
अशिक्षाक अन्धकार मे मिथिलाक बहुत पइघ आबादी पड़ि गेल छल। पंडित कहाबय बला लोक आखर बिसरि गेल। श्रुत कहाबय लागल छल। दू चारि टा गाम बउआएब तखन कोनो आखर चीन्हय कि पढ़य बला लोक भेटितय। पत्रा बांचय बला, कथा सुनब’ बला कि संस्कार देब’ बला पंडित सेहो कमे रहथि। कोना आँतर मे बसल विद्वान ततेक ने बन्द मानसिकता के रहथि जे टीका मीमांसा, दर्शनक पोथी लिखथि, चर्वित चर्वण करइलय काशी धरि पहुँचि जाथि परंच अपना समाजकेँ शिक्षा ज्ञान देवा दिस प्रवृत्त नहिं होथि। सैकडो कि जे हजारो वर्ष सँ जखन पुरूष श्रुत पंडित होथि तखन स्त्राीगण सहजहिं किएक ने होएतीह। राजा लोकनि अल्पज्ञानी से होथि। हुनका बुझाइन जे ओ जखन राजकाज चला रहल छथि, कृषक खेत उपजा रहल अछि, गोपालक आ मलाह अपन काज बिनु शिक्षा के क’ रहल अछि त’ शिक्षाक की आवश्यकता। किछुए प्रबुद्ध-पंडितकेँ ज्ञान आ अक्षरज्ञानक महत्ता बुझाइत छलन्हि, तैं बाँचल रहल आखर।
प्राचीन कालीन मैत्रेयी कात्यायनी आ गार्गी केर चर्चसँ आगाँ कोनो लाभ नहिं बुझना गेल। भारतीक कालजयी निर्णायकक भूमिकाके कहाँ कियो महत्व देलन्हि। से दितथि त’ निछच्छ अक्षरहीन किएक कएल गेल? किन्तु ओं सब अन्हार इजोतक इतिहास हमर विषय नहिं अछि। विषय अछि आधुनिक कालक स्त्राीगण की कए रहल छथि। आब दुनिया एकटा विशाल गाँव भ’ गेल अछि, अइ गाम मे मिथिलाक नारीक की स्थिति छन्हि। आपत्काल मे नारी अपन सामर्थ्य देखौने छथि एखनहुँ।
एकटा समय छलैक जखन कम आयु मे अर्थात् बालविवाह होइत छलै। कइएक कारण सँ मैथिल पुरूष पढ़ि लिखि क’ नीक नीक पद पर आसीन भ’ गेल छलाह। मिथिलाक महानगर दरभंगा मे कोर्ट छलैक, महराजी छलैक, स्कूल बालक आ बालिकाक छलैक। महराजी त’ सामाजिक क्षेत्रा मे शिक्षाक विशेष रूप सँ स्त्राी शिक्षाक प्रचार प्रसार एकदम्मे नहिं करौने छलाह। यात्राीजीक मुँह सँ सुनल एकटा संस्मरण अछि। हुनकर गाम तरौनी निविष्ट पंडितक गाम छलन्हि, हुनकर कोनो कका धिया पुताकेँ, कोनो अर्धाली समस्यापूर्तिक लेल देथिन, यात्राीजी तकरा चटपट पूर्ण क’ देथिन। कका कहथिन- ठक्कन बड़ ठेकनगर छथि। से ठक्कन प्रथमाक परीक्षा मे परोपट्टा मे प्रथम अएलाह। मुदा आगाँ पढ़क कोनो जोगार नहिं छलैन्ह। ओ महराजी पहुँचलाह। एकटा स्वरचित संस्कृतक दोहा बड़ी महारानीजीक हुजुरमें
पहुँचा देलनि। महारानी ई सूनि जे बालक छथि तनिकर रचना अछि तुरत बजा पठओलनि। महारानी संस्कृतक विदुषी छलखिन, भगवत्भक्तिमे लीन रहइत छलखिन। आगाँ पाछाँ ई जे यात्राी जी केँ आगत-स्वागत भेलनि, जलपान इत्यादि भेल आ किछु आर दोहा श्लोक सुनलीह तथा इनाम से देलखिन, काशी मे रहक आ शिक्षा ग्रहण करक व्यवस्था क’ देलखिन। मुदा हमरा यात्राीजी जे कहलनि से ई जे महारानी जे यात्राीजीक माएक आयुके होएथिन्ह से सोझाँ नहिं भेलखिन, चिक के अ’ढ़मे रहथिन्ह। यात्राी जी क्षुब्ध भेल रहथि। कहने रहथि जे हमर मोन करइ छल जे हम एतेक टा राजमहल मे रहय बाली मातृस्वरूपा महारानी के चरण छूबि लितहुँ से नहिं भेल। हुनका सन प्रगतिकामी किशोरक मोन खिन्न भ’ गेल छलैन्ह। ओ तखनहिं सँ मिथिलाक नारीक दशा पर गम्भीर चिन्तन करय लगलाह। ई एकटा पइघ सन विडम्बना छइक जे जतेक पइघ घरक, तकरा तेहन परदा। परदा प्रथा सेहो स्त्राीकें बेचारी बना कए राखने छलैन्ह। से परदा उच्च जाति वर्ग मे
छलैक। मजदूर आ किसान वर्ग मे नहिं छलैक। माथ पर आँचर आ घोघ तर रहितो ओ खेत जाइक, मालजालक घास आ कमठौनी रोपनी मे, कटनी-सोहनी मे पुरुषक कान्ह सँ कान्ह मिला क’ काज करैक। मलाहिन जौं माछक भौरी करतै, कुजरनी तरकारी बेचतै, चूड़िहारिन
चूड़ी लहठी पहिराबय बहरेतै आ हजामिन धोबिन अपन कत्र्तव्यपालन करय निकलतै तखन जेठ श्रेष्ठक लाज लिहाजक मैथिल परम्परा के पालन जरूर करतै, घर त’ नहिये सेवतै, चिकक पाछाँ त’ नहि बैसि सकइ छइक। समाजक सत्य इयेह छैक जे वएह बीस प्रतिशत लोक
मैथिल समाजक प्रतिनिधित्व करैक। तिनकहिं परदाक विषम जीवन सँ त्राण दियाएब आवश्यक छलैक।
महात्मा गाँधी केर बिहार मे आविर्भाव मिथिलाक लेल विशेष वरदान भ’ गेलैक। भारतीय स्वतंत्राता संग्राम मे भाग लेबाक वास्ते मैथिल जन आ जनीकेँ अपन जड़ीभूत पिछड़ापन सँ सेहो निजात पएबाक जरूरति महसूस कएल गेलै। गाँधीजीक सहयोगी बाबू ब्रजकिशोर प्रसाद अपना ससुर बाबू धरनीधर प्रसादक संगे लहेरियासराय कोर्ट मे सेहो ओकालति करै छलाह। हुनका लोकनिक प्रयास सँ शिक्षित आ अर्धशिक्षित मैथिल सामाजिक कार्य लेल आगाँ एलाह। स्थान स्थान पर आश्रम बनल, जाहि मे मझौलिया; दरभंगा जिलामे मगन आश्रम स्थापित भेल। गुजरात सँ, महाराष्ट्र सँ बहिन लोकनि स्त्राीगणकेँ शिक्षा देमय आएल छलीह। बिहारक पहिल महिला विद्यापीठक स्थापना भेल। जाति प्रथा आ कर्मकाण्डक विरोध गाँधीवादक प्रमुख धारा छलैक। मगन आश्रम संगे कइएक टा आश्रम स्थापित भेल छलैक। गाँधीजी संगे ब्रजकिशोर बाबूकें बेटी प्रभावती जी गुजरात गेलीह। ओतय ओ सेवाभावी कार्य एवं स्वरक्षाक कार्य संगे शिक्षा दिस सेहो प्रवृत्त भेलीह। जेल जाएब आ विरोध करब स्वतंत्राता संग्रामक हिस्सा छलैक। प्रभावती जीक विवाह आ जयप्रकाश नारायण सँ भेल छलन्हि। आश्रम सभ मे चर्खा सिखाओल जाइ छलै मिथिलाक स्त्राीगण चारखा आ टकुरी सँ पहिनहिं सँ परिचित छलीह। आब आवश्यकता आबि तुलएलनि। मिलक वस्त्रा त्यागि खादी सूत काति करघा पर स्वयं बूनि वस्त्रा धारण करक अभ्यास भ’ गेल छलैक।
सन् 1928सँ 1940 धरि मिथिला मे पइघ परिवर्तन भेलैक। पतोर रघुनाथपुर के जमींदार परिवारक छोट कुँअर पं. रमानन्दन मिश्र अपना धर्मपत्नी राजकिशोरी देवी केँ ल’ क’ आश्रम चल अएलाह, पाछाँ-पाछाँ गामक उच्च वर्गक स्त्राीगण सेहो अवगुण्ठन हँटा आगाँ अएलनि।
सन् 1940मे बिहारक रामगढ़; आब झारखण्ड मे कांग्रेसक अधिवेशन आ शिविर लागल छलैक। प्रभावती पर स्त्राीगणकेँ जमाजुट करबाक भार छलैन्ह। ओ मिथिला क्षेत्रक गाँव-गाँव घूमि फिरि स्त्राीगण सभकेँ एकट्ठा कएलन्हि। बेस संख्या मे स्त्राीगण शिविर मे रहथिन। हुनकर संगठन कौशल देखि गाँधीजी निर्देश देलखिन्ह जे ओ बिहारक राजधानी पटनामे स्त्राी जागरणक सूत्रापात करथि। प्रभावती जी ‘महिला चर्खा समिति’क स्थापना कएलन्हि। ओहिमे सर्वाधिक प्रशिक्षिका मिथिलाक नारी छलीह।
देशक आजादीक पश्चातक एकटा घटना हमर अपन देखल अछि। लहेरियासरायक एकमात्र हाइस्कूल; तखनुक जे कन्या लोकनिक छलैक ताहि मे एकटा पइघ लोकनिक बेटी पढै छलखिन। हमरा मोन अछि ओ स्कूल मे विवाहिता रहथि। हुनकर पिता अपना जमाए के पढ़ा कए इन्जिनियर बनओलनि आ से इन्जिनियर साहेब हिनकहि खर्च सँ अमेरिका गेलाह। ताहियो दिन ढेरी डाॅक्टर इन्जिनियर अमेरिका कमाए आ बेसी डिग्री लेमय जाइथ। पत्नी आ दू टा सन्तान भारत मे रहैन्ह। पत्नी स्कूल पास कए घरे मे रहथि ओ वर्ष दर वर्ष बीति गेलै हिनका नहिं लए गेलखिन। हुनक मैथिल मित्र लोकनि हिनका टिकट पठा बजा लेलनि। माता-पिता के बुझएलनि जे जमाए बजा रहल छथिन। बच्चा सभ एत्तहि रहलनि ओ गेलीह। पतिक एपार्टमेन्ट मे जखनहिं पहुँचली ओ पड़ा गेलखिन। मित्र लोकनि अप्रतिभ भ’ हिनका कहलखिन जे हमरा लोकनि घुरतीक टिकट कटा दै छी, अदृष्ट के बदलत? मुदा ओ तैयार नहिं भेलखिन। किछु संगी मैथिलानी एवं बिहारी स्त्राीगण सँ राय विचार कए वीकेंड मे आलूदम आ पूरी बना क’ कोनो नियत स्थान पर बेचय लागली। फेर त’ ढेरी पफर्माइश होम’ लागलनि। एकटा जमींदार ओकील साहेबक फूल पान सन पोसल शिक्षिता बेटी व्यंजनक माध्यम सँ ततेक ने कमाए लागली जे अपना दूनू बच्चाकेँ बजा लेलनि। ओहो सभ आगाँ जा कए डाॅक्टर भेलैक।
मिथिलाक स्त्राी सन् 62-64मे एहन काज अनजान देश मे कएलन्हि। अपना बेचारगीक चोला छिन्न भिन्न कए देलनि। तखन ताहि मे कोनो सन्देह नहिं जे बेचारगी के जे बीज संस्थाक नाम पर परम्परा सँ चलि अबै छै से कोकनि गेल छै। काल-पात्राक अनुसार नीतिधर्म आपद्धर्म बनलै ओ मनुष्य लय बनलै, मनुष्य कालजयी थिक मनुष्य नीति-निर्धारण करैत अछि, मनुष्य कर्मधारण करैत अछि मनुष्यहि आपद्धर्मक निर्वाह करैत अछि। मनुष्य मात्र पुरुष अछि कि स्त्राीगण सेहो छैक? स्त्राी केँ प्रकृति आ पुरूष के पुरुष कहक, सहअस्तित्वक जे बोध कराओल गेलैक तकर पालन ओ किएक ने कएलनि? पहिने वर्चस्वक भाव आ परपीड़ाक सुख भेटलनि पाछाँ ओएह घेघ भ’ गेलैन्ह।
संसार भरिक सभ्यता ऊर्ध्वमुखी भेल जाइत आ भारतीयता भारत मे, मिथिला मे कने बेसी गारत भेल। परंपराक जंगलझाड मे फँसल संस्कृति नष्ट भ’ गेल छल। तखन स्त्राीगण छलीह जे सभटा जोगा क’ राखलन्हि। जखन मैथिल अपना इतिहासक बोध जोगा क’ नहिं
राखलन्हि, जखन ज्ञानक वस्तु आखर नष्ट भ’ जाए देलन्हि, जखन श्रुतज्ञान शरीरक संगे भस्मीभूत होम’ देलनि तखन स्त्राीगण स्थिर रहली। हुनकर अपन हुनर अपना हाथमे अपना जीवन पतिमे रहलैन्ह। ओ आवश्यकता रूप मे कला आ कौशल बचा कए राखलन्हि। आइ
जाहि मिथिला किंवा मधुबनी चित्रकला पर मिथिला गर्व करैत अछि ताहि दिस कोनो पुरुषक ध्यान गेल छलन्हि? नहि ने? ओ देवाल परक अनगढ़ विधि व्यवहार नहिं रहि कोना कागत, काठ, वस्त्रा पर चल आएल? तकरो श्रेय कोनो मैथिल के नहिं छन्हि। सन् 1934मे बड़का भूकम्प आएल छलैक, ताहि दिन मे देश गुलामी के बन्हन मे रहैक। भारतीय स्वतंत्राता संग्राम चरम पर छलैक तैं हेतु अंग्रेज आका सब साकांक्ष रहथि कोन प्रकारें अपन हाथ ऊपर कएल जाए। राहत बचाव कार्य करएबला अंग्रेज ढहल ढनमनाएल देबाल सभ मे नयनाभिराम मित्तिचित्रा देखि चकित भ’ गेलै। अनुसंधान कएला पर ज्ञात भेलै जे विपन्न मिथिला मे, विपन्न सन देखाए दैत अबला स्त्राी सभक ई कला थिक जकरा लेल हुनका लोकनि कें ककरो मुँह नहिं जोहए पड़ै छन्हि। कुसुमक फूल सिंगरहारक डंटी, सीमक पात आ खापड़िक कारिख हरदि सामग्री छन्हि, काठी उपकरण, सीता राम आ राधाकृष्णक कथा, विषय आ स्वयंसिद्ध कला थाती छन्हि। शोधक लेल एकटा नव रस्ता बनि गेलैक। चाउरक पिठारसँ अरिपन भाँति-भाँतिक, छिरिआयल मौनी पौती सिकी के आ तखन देसी विदेसी शोध। ताहि भूकम्पकाल मे बंगाल सँ अएलाह उड़ीसावासी उपेन्द्र महारथी जे किछु दिन कवि गुरूक संसर्ग मे शांतिनिकेतन मे रहि अपना चित्राकलाकेँ धार देलन्हि। हुनका प्रयास सँ संगठित रूप मे स्वतंत्राताक पश्चात् कला पर काज होम’ लागल। भीत पर सँ उतरि कला, कागज पर आ पेफर कपड़ा पर आबि गेल। आब ओ मिथिलाक विशिष्ट चिन्हास भ’ गेल अछि। राष्ट्रीय पुरस्कार पद्मश्री ताही कला के पहिले पहिल भेटल। रोजी रोजगारक एकटा नव आयाम फूजल, मिथिलाक नारीक स्वाभाविकता सशक्तीकरण मे बदलि गेल। आइ ओ अन्तर्राष्ट्रीय सेमिनारक एकटा पापुलर विषय अछि।
स्त्राी शिक्षा जहिया सँ शुरू भेल स्त्राीगण शिक्षिका आ डाॅक्टर भेलीह ई दूनू पेशा बहुत दिन धरि मुख्य रहल। आस्ते आस्ते स्त्राीगण अपारंपरिक शिक्षा मे प्रवेश कएलन्हि, ओ ओकील भेलीह, के कुरसी पर विराजमान भेलीह, प्रशासनिक सेवा आ पुलिस सेवा मे साधारण सँ ल’ क’ उच्च पद तक पहुँचलीह। जखन सेनाक प्रवेश स्त्राीगणक लेल विहित भेल तखन सेना मे पहुँचलीह। मिथिलाक स्त्राी अपारंपरिक काज मे सामाजिक क्षेत्रा मे छथि। आइयो जनजागरण के काज क’ रहल छथि। चरखा करघाक प्रचार आ प्रसार करै छथि। पोखरि झांखीमे टेंगरा पोठीक स्थान पर हाइब्रिड माछ पोसि व्यापार करै छथि। मिथिला के जे ऋणात्मक दोष छैक तकरा मे जौं गुणात्मक सुधार आनल जाय तँ शुद्ध लाभकारी राज्य भ’ जाएत। सभसँ पहिने अपना क्षमता केँ चीन्हब अछि। युवा शक्ति जकरा मे ऊर्जा छैक आ जे पहीन सेहो छथि, शिक्षित आ प्रशिक्षित छथि तिनका आगाँ आबि समर्पित भाव सँ कार्य करक चाही। सरकार पर मात्रा भरोसा क’ क’ जीवक आकांक्षा मे दुरवस्थाकेँ निमंत्रण देल जाइत छइक। अपना धरोहरकेँ बचएबाक चिन्ता स्वयं नहिं कएल जाइत अछि ताहि दिस ध्यान देबक छइक। अपना गामक स्कूल जे सरकारी अछि तकर गुरूजी समय पर अबै छथि, बच्चा सभ उपस्थित रहैत अछि कि नहिं, दुपहरिया भोजन उचित तरीका सँ रान्हल जाइ छै कि नहिं? से देखय कोनो मुख्यमंत्री कि प्रधानमंत्राी नहिं औतै? अपनहिं देखब उचित अछि। पंचायत मात्रा मोकदमा सोझराबय लय नहिं होइ छै आने जमाखोरी आ भ्रष्टाचारक वास्ते होइ छै, भ्रष्टाचारक जड़ि गामे मे छैक गामेक नेता सर्वोच्च कुर्सी धरि पहुँचैत छथि। आब मुखिया सरपंच पंचक चुनाव मे सेहो धन खर्च होइत छैक, फोटो छपा, स्लोगन छपा पोस्टर बनै आ साटल जाइ छै झुनिया दैया जे बकरीयो
अधनफ्फी पर नेने रहैत अछि, से पंच कि सरपंच मे ठाढ़ कएल जाइत अछि, ओ हजारो टाका कतय सँ अनैत अछि? आ सरपंच होइते बोलेरो कि स्काॅर्पियो गाड़ी पर कोना सवार भ’ जाइत अछि? जौं शिक्षित युवजन गामक रूखि करथि तखने हमरा बुझने कल्याण अछि। ग्राम सड़क
योजना, वृद्धा पेन्शन योजना, राशन बासन इत्यादि योजनाक उचित लाभ भेटत। मिथिला मे सभटा स्थान बाढ़ि पीड़ित नहिं छइक ताहि मे की ग्रामीण उद्योग नहिं लागि सकै छै? आन्ध्र प्रदेशक माछ आ अंडा खाइत अछि संउसे बिहार, सुधा दूध गाम गाम मे पसरल छइक, खाद्य
पदार्थक व्यापार कए पंजाब गुजरात विश्वव्यापारी भ’ गेल हमरा लोकनिक नाम मात्रा मिथिला पेन्टिंग मे अछि। एखनहुँ आइ सभक कमान मैथिल ललना आ कन्याक हाथ मे आओत तखनहिं सुधार होयत।
तैं हम कहब जे साँचे मिथिला केर नारी नहिं छथि बेचारी, ओ चलथि अगारी पुरूष चलथि पिछारी। जगदम्बाक भूमि अछि वएह बाट देखओतीह।


text: भागलपुर। भागलपुर स भागल बंगाली लेल इ समाद विशेष रूप स देल जा रहल अछि। पिछला 15 साल मे भागलपुर क संस्कृति मे जे बदलाव आयल छल, ओ धीरे-धीरे खत्म भ रहल अछि। एहि बेर फेर पुरान रूप मे लौटेत भागलपुर देखि मन गदगद भ गेल। स्थानीय ब्राम्हण टोला स एकर शुरुआत भेल अछि। पूरा समाज लेल एहि ठाम स्थापित बड़ी काली महरानी क विसर्जन शोभा यात्रा अइ प्रेरणा क स्रोत बनल अछि। एहि ठाम क पूजा समिति स जुड़े लोक अतीत क परम्परा कए आइ पैर अक्षुण्ण बनेबाक काज केलथि अछि। एहि कारण स विसर्जन शोभा यात्रा मे न त कोनो अश्लील आ फूहड़ गीत बजल आ न शराब क नशा मे धुत भ कोनो भक्त देवी क सामने नृत्य केलक। एहि बेर पुरान परम्परा क अनुकूल भक्त मां काली कए नम आंखि स सोमदिन विदाई केलक। एहि स पूर्व रविदिन देर राति श्रद्धालु देवी कए कंधा पर उठाकए मां काली क जयकारा क संग सबौर बाजार क्षेत्र मे विसर्जन शोभा यात्रा निकाललक। एहि दौरान सड़क क दूनू दिस भारी संख्या मे भक्तगण अपन डबडबाइल आंखि स नमन करि देवी कए अश्रूपूर्ण विदाई द रहल छलाह।


text: पटना। बिहार मे कांग्रेस की स्थिति की भ गेल अछि एकर अंदाजा एहि स लगाउल जा सकैत अछि जे राजग आ राजद क समर्थनक क बावजूद विधान परिषदक चुनाव मे कांग्रेस नेता अरूण सिंह चुनाव हारि गेलाह। ओना विधानसभा चुनाव क भांति विधान परिषद क चुनाव मे सेहो राजग क परचम लहरायल। सारण स्नातक क्षेत्र स जदयू क डा. महाचंद्र प्रसाद सिंह आ कोसी शिक्षक निर्वाचन क्षेत्र स जदयू क संजीव कुमार सिंह विजयी रहलाह। गया शिक्षक निर्वाचन क्षेत्र क परिणाम चौंका देलक। एहि ठाम स कांग्रेसी दिग्गज प्रो.अरुण कुमार चुनाव हारि गेलाह। जखनकि हुनका राजग आ राजद क समर्थन भेटल छल। मुदा जनता कोनो हाल मे कांग्रेस कए जेना वोट नहि देबा लेल शपथ खा चुकल अछि। एहि ठाम स निर्दलीय डा.संजीव श्याम सिंह जीत गेलाह। गया स्नातक क्षेत्र स भाजपा प्रत्याशी पूर्व मंत्री अवधेश नारायण सिंह सेहो जीत गेलाह।


text:
खीरा
खीरा (Cucumber; वैज्ञानिक नाम: Cucumis sativus) जायदक एक मुख्य फसल छी। सलादक रूपमे सम्पूर्ण विश्वमे खीराक विशेष महत्त्व अछि। खीराक सलाद अतिरिक्त उपवासक समय फलाहारक रूपमे प्रयोग कएल जाइत अछि। एकर प्रयोग करि विभिन्न प्रकारक मिठाइसभ सेहो तैआर कएल जाइत अछि। पेटक गड़बडी तथा कब्जमे सेहो खीराकेँ औषधिक रूपमे प्रयोग कएल जाइत अछि। खीरामे अधिक मात्रामे फाइबर रहैत अछि। पीलिया, प्यास, ज्वर, शरीरक जलन, गर्मी दोष, चर्म रोगमे लाभदायक अछि। खीराक रस पथरीमे लाभदायक अछि। पेशाबमे जलन, रुकावट आ मधुमेहमे सेहो लाभदायक अछि। ठेगुनक दर्द दूर करवाक लेल भोजनमे खीराक सेवन अधिक मात्रामे केना चाही|
उन्नत जातिसभ[सम्पादन करी]
जापानीज लग, ग्रीन पोइनसेट, खीरी पूना, फैजाबादी तथा कल्याणपुर मध्यम इत्यादि खीराक उन्नत जाति छी।
इतिहास[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]


text:
राजकमल चौधरी – कवी, लेखक, उपन्यासकार
महिषी अपनभाग्य पर कुहरी रहल छल,!कारण छल मैथिली पुत्र राजकमल केर चिर निद्रा में विश्राम । उग्रतारक आय रक्त पिपासा एतैक बढ़ि गेल,जे अपन नेना फुलबाबुक आहुति लए लेलन्हि ।एना कियाक,हिनका तऽ दसवें वर्ष में मायक ममतामयि आँचर माथ सँ छिनलेल गेल छल । मायक मृत्यु प्रभाव हिनक बाल मन पर कठोर आघात केलक।
राजकमल चौधरीक जन्म उत्तरी बिहार में मुरलीगंज केर समीपवर्ती गाँव रामपुर हवेली में भेल छलैन्ह। हिनक वास्तविक नाम मणीन्द्र नारायण चौधरी छल किन्तु स्नेह सँ सब फूलबाबू कहैत छलैन्हि ।
बचपन अपने पैतृक गाँव महिषी में बितल। बाद में अपन पिता मधुसूदन चौधरीक संग नवादा, बाढ़ आर जयनगर में किछुदिन रहबाक अबसर भेटलैंन्हि ।
माताक मृत्युक उपरान्त हिनक पिता मधुसूदन चौधरी जमुना देवी सँ पुनर्विवाह कऽ लेलन्हि। जमुना देवी, राजकमल कें हमवयस्क रहथि। घर में सत्तमायक आगमनक पश्चात पिता सँ संबंध मधुर नहीं रहलैन्हि। राजकमल कें एहि सामाजिक कुरित पर अत्यधिक आक्रोश भेलैंन्हि ।जाहि कारणे सन १९६७ में पिता के देहावसान के बाद राजकमल अपन पिता केर मुखाग्नि नहीं दऽ सकला किंतु श्राद्धकर्म पूर्णरुपें केलैंन्हि।
जीवन उतार चढ़ाव क बीच,शिक्षा-दिक्षा संग वल जोड़ी गृहस्तधर्मक भार वहन करैत,भटकैत मन राजकमल कें,जीवनक यथार्थ मुल्यकप्रति सदत् जागरुक रहल , राजकमल मैथिली हिंदी,अंग्रेजी,बंगला सब भाषाक ज्ञाता छलाह ,तैं हेतु किछु ने किछु सब भाषा मे हिनक रचना अछि।
जखैन १९४८ में भागलपुर मारवारी कॉलेज में इंटरमीडिएट (वाणिज्य) में दाखिला लेलैन्हि,।।एहि क्रम में हिनक मित्रता ,नागदत्तक भागिन दिवानाथ सँ भेलैन्ह ,।ओहि समय तक हिनक कविताक प्रेमी पुरा मिथिलांचल भए गेल छल।
एकटा संयोगक चर्चा हम अपन पिता श्री भोलादत्त झा संस्मरण सुनल जाए …। …ओहि समय अम्बिका बाबुक पिता यदुनाथ मिश्र छलैन्हि जिनकर नाम सँ यदुनाथ पुस्तकालय अखनो तक लालगंज पैटघाट में अवस्थित अछि,ओतय एकटा काव्यगोष्ठी भेल छल,ओहिमें अनेको ओहि समयक प्रमुख कवि वृंद उपस्थित छलाह ।जखैन कविता पाठ आरंभ तऽ ऱाजकमल अपन स्वरचित कविता पाठ आरंभ कैलैन्हि,स्थिति एहन छल जे श्रोता उठवाक लेल तैयारे नहिं। रातिक में काव्य गोष्ठी समापन के बाद ,नागदत्त ,हम राजकमल तीनहुँ विदा भेलहुँ ,रास्ता में नागदत्त कहलैन्हि चाचा राजकमल आप के साथ जाएगा और सुबह में मिलते हैं ।घरपर आबि जे किछु भोजन छलओहि में बाँटि हमरा सब ग्रहण कैल,।भोरे नागदत्त अयलाक बाद हमरा सबके अवाम निवासी -डाॅ वद्रीबाबु जे अनेक भाषाक ज्ञाता आर साहित्यप्र प्रेमी छलाह हुनका लग प्रमोद कुमार सन्यालक पुस्तक आँका-बाँका,छलैंन्ह ,राजकमल के ई पुस्तक पढ़बाक छलैन्हि । जखनि सब ओतए पहुँचलहुँ तऽ साधारण औपचारिकताक बाद,बद्रीबाबुक उत्तर छल जे पुस्तक भेटत ..किंतु काल्हि चारि बजे तक दय दी। पुस्तक केर आकारक अनुसार ,समय कम छल ,किंतु राजकमल सहर्ष तैयार भए गेला ।दोसर दिन समयानुसार हम सब पुस्तक वापस करय लेल पहुँचल तऽ बद्रीबाबु अनेको प्रश्न पुस्तक सँ पुछी देलथिन ,राजकमलक घ्रानशक्तिक देखि सब अचंभित छल। कहवाक प्रयोजन नहीं ,ई राजकमलक लेल साधारण गप्प छल ,किंतु हमरा लेल आयो ओ छन अमुल्य अछि। राजकमल केर अतिंम भेंट भेल जखनि हम वनैंली कोठी पटना गेल रही।ओहिना तेज मुखमण्डल पर, जहिना हम अपन परिचय कहलियैन ओहिना बाजि उठला अरे !.. भोला हो बैठो !, हम बैशि गेलहुँ सामने रैक पर महिंषीक भगवती उग्रतारा सामने विराजमान छलिह ।हमर आँखिक प्रश्न बिना पुछने ओ देलैन्हि ,ई हमर पुर्नजन्म क साक्ष छी ,हमर वर्तमान जीवन हिनके अनुकम्पा छी ।नहींतऽ हम ……..
–रूबी झा


text:
स्वाध्याय
– प्रवीण नारायण चौधरी
रामचरितमानस मोती
श्री राम-लक्ष्मण सहित विश्वामित्र जीक जनकपुर मे प्रवेश
रामचरितमानस मोती अन्तर्गत हमरा लोकनि मर्यादा पुरुषोत्तम रामचन्द्र जीक जीवन लीला पढ़ि रहल छी। ताहि मे सँ अपना वास्ते ज्ञानामृत सन्देश (सनेश) ग्रहण करबाक ध्येय अछि। मोती तेँ सम्बोधित कयल अछि। विगत के अध्याय मे पढ़लहुँ केना भगवान् श्री रामचन्द्र भाइ लखन सहित मुनि विश्वामित्र जीक यज्ञ केँ पूरा करौलनि, तदोपरान्त ओ सब मिथिलाक राजा जनक ओतय घोषित ‘धनुष यज्ञ’ देखय मिथिला दिश प्रस्थान कएने छथि। रास्ता मे पाथर के बुत्त रूप मे परिणत अहल्याक उद्धार कयलनि, ओ पतिलोक केँ गमन कयलीह। फेर…..
१. श्री रामजी और लक्ष्मणजी मुनिक संग ओतय गेलाह जतय जगत केँ पवित्र करयवाली गंगाजी छलीह। महाराज गाधि केर पुत्र विश्वामित्रजी ओ सबटा कथा सुनेलखिन जे केना देवनदी गंगाजी पृथ्वी पर अयलीह। तखन प्रभु ऋषि सहित (गंगाजी मे) स्नान कयलनि। ब्राह्मण लोकनि हुनका सब सँ भाँति-भाँति के दान पेलनि। फेर मुनिवृन्दक संग ओ प्रसन्न भ’ कय आगू बढ़लाह आ जल्दिये जनकपुर नजदीक आबि गेलाह।
२. श्री रामजी जनकपुर के शोभा देखलनि त छोट भाइ लक्ष्मण सहित बहुते प्रसन्न भेलाह। ओतय बहुतो रास पोखरि, इनार, नदी आर झील सब छलैक जाहि मे अमृत समान जल छलैक आर मणिक सीढ़ी सब बनल छलैक। मकरंद रस सँ मतवाला भ’ भौंरा सब सुन्दर गुंजार गान कय रहल छल। रंग-बिरंगक पक्षी सब मधुर आवाज मे गाबि रहल छल। रंग-रंग के कमल फुलायल छल। सब ऋतु मे सुख दयवला शीतल, मंद, सुगंध पवन सब बहि रहल छल। पुष्प वाटिका (फुलवारी), बाग और वन, जाहि मे अनेकों चिड़ै-चुनमुनीक वास छलैक, फूलैत, फलैत आर सुन्दर पत्ता सँ लदल नगरक चारूदिश सुशोभित छलैक।
३. सुन्दरताक वर्णन करैत नहि बनैत अछि ततेक सुन्दर छलैक जनकपुर। जतय मोन जाइत छल ओतहि लोभा जाइत छल, रमि जाइत छल। सुन्दर बाजार अछि, मणि सँ बनल गजब सुन्दर साजक छज्जा लागल मकान सब भरल छैक, मानू ब्रह्मा ओ सबटा अपनहि हाथ सँ बनेने होइथ। कुबेर समान श्रेष्ठ धनी व्यापारी जहाँ-तहाँ अनेकों वस्तु लयकय दोकान लगौने छल। सुन्दर चौराहा आ सोहाओन गली सब सदिखन सुगंध सँ सिंचित रहैत अछि। सभक घर मंगलमय अछि आर ओहि पर चित्र काढ़ल गेल अछि जे बुझू कामदेव रूपी चित्रकार बनौने छथि।
४. नगर केर सब स्त्री-पुरुष सुन्दर, पवित्र, साधु स्वभाववला, धर्मात्मा, ज्ञानी और गुणवान अछि। जतय जनकजीक अत्यन्त अनुपम (सुन्दर) निवास स्थान (महल) अछि ओतुका विलास (ऐश्वर्य) केँ देखिकय देवता सेहो थकित (स्तम्भित) भ’ जाइत छथि त मनुष्यक बाते कि हुए!
५. कोट (राजमहल केर परकोटा) केँ देखिकय चित्त चकित भ’ जाइत अछि, एना बुझाइत अछि मानू ओ समस्त लोक केेर शोभा केँ रोकि (घेरि) रखने हो। उज्ज्वल महल सब मे अनेकों प्रकारक सुन्दर रीति सँ बनायल गेल मणि जटित सोनाक जरी केर परदा लागल अछि।
६. सीताजीक रहयवला सुन्दर महल के शोभा वर्णन कोना कयल जा सकैत अछि भला! राजमहलक सब फाटक सुन्दर अछि जाहि मे वज्र जेहेन मजगुत आर हीरा समान चमकैत केवाड़ लागल अछि।
७. ओतय जनकराजक मातहत राजा लोकनिक, नट, मागध आर भाट केर भीड़ लागल रहैत अछि। घोड़ा आ हाथी लेल बहुत बड़का-बड़का घुड़साल और गजशाला (फीलखाना) बनल अछि जे हर समय घोड़ा, हाथी आ रथ सब सँ भरल रहैत अछि।
८. बहुतो रास शूरवीर, मंत्री और सेनापति छथि। हुनका लोकनिक घर सेहो राजमहले जेकाँ छन्हि। नगर के बाहर पोखरि आ नदी सभक आसपास जतय-ततय बाहर सँ धनुष यज्ञ देखय आयल राजा लोकनि आबिकय डेरा रखने छथि।
९. ओतहि आम के एकटा अनुपम बगीचा देखि, जतय सब प्रकारक सुविधा छल, सब तरहें सोहाओन छल, विश्वामित्रजी बजलाह जे हे सुजान रघुवीर! हमर मोन कहैत अछि जे एतहि रुकल जाय। कृपाक धाम श्री रामचन्द्रजी ‘बहुत नीक स्वामिन्!’ कहिकय ओतहि मुनि लोकनिक समूहक संग रुकि गेलाह।
१०. मिथिलापति जनकजी जखन ई समाचार पेलनि जे महामुनि विश्वामित्र आयल छथि त ओ पवित्र हृदय के (ईमानदार, स्वामिभक्त) मंत्री लोकनि आ बहुतो रास योद्धा, श्रेष्ठ ब्राह्मण, गुरु (शतानंदजी) व अपन जातिक श्रेष्ठ लोक सब केँ संग लय खूब प्रसन्नताक संग मुनि लोकनिक स्वामी विश्वामित्रजी सँ भेटय विदाह भेलाह।
११. राजा मुनिक चरण पर मस्तक राखिकय प्रणाम कयलनि। मुनि विश्वामित्रजी प्रसन्न भ’ कय आशीर्वाद देलखिन। फेर सब ब्राह्मणमंडली केँ आदर सहित प्रणाम कयलनि आर अपन अहोभाग्य बुझिकय राजा आनन्दित भेलाह।
१२. बेर-बेर कुशल-क्षेम पुछिकय विश्वामित्रजी राजा केँ बैसौलनि। ताहि समय दुनू भाइ आबि गेलाह जे फुलवारी देखय गेल रहथि। सुकुमार किशोर अवस्थाक श्याम व गौर वर्णक दुनू कुमार देखनिहारक नेत्र केँ सुख दयवला आ सम्पूर्ण विश्व के चित्त केँ चोरवयवला रहथि।
१३. जखन रघुनाथजी अयलाह त सब कियो हुनकर रूप व तेज सँ प्रभावित भ’ उठिकय ठाढ़ भ’ गेलाह। विश्वामित्रजी हुनका अपना लग बैसा लेलनि। दुनू भाइ केँ देखिकय सब सुखी भेलथि। सभक नेत्र मे जल भरि गेलनि। आनंद व प्रेमक नोर उमड़ि पड़लनि। शरीर रोमांचित भ’ गेलनि। रामजीक मधुर मनोहर मूर्ति केँ देखिकय विदेह (जनक) विशेष रूप से विदेह (देह केर सुधि-बुधि सँ रहित) भ’ गेलाह।
हरिः हरः!!


text:
आकृति:मुख्य लेख/दिसम्बर, २०१७
आलिया भट्ट (जन्म १५ मार्च १९९३) एक ब्रिटिश भारतीय चलचित्र अभिनेत्री आ गायिका छी जे बलिउडमे काज करैत अछि । भट्ट परिवारमे जन्मल आलिया, चलचित्र निर्माता महेश भट्ट आ अभिनेत्री सोनी रज्दानक पुत्री छी । सन् १९९९ कऽ थ्रिलर सङ्घर्षमे बाल कलाकारक रूपमे अपन अभिनयक पदार्पण केलाबाद, भट्ट करण जोहरक प्रेमप्रसङ्गयुक्त नाट्य स्टुडेन्ट अफ द इअर (२०१२) मे अपन पहिल प्रमुख भूमिका केनए छल, जे आलियाक सर्वश्रेष्ठ महिला पदार्पणक लेल फिल्मफेयर पुरस्कारक नामाङ्कन दिलानए छल ।
भट्ट बलिउडक बहुत रास व्यावसायिक रूपसँ सफल चलचित्रसभमे महिला नेतृत्वक भूमिका निर्वाह केनए अछि, जाहिमे प्रेमप्रसङ्गयुक्त नाट्य टु स्टेट्स, प्रेमप्रसङ्गयुक्त हास्य हम्प्टी शर्मा की दुल्हनिया, नाट्य कपूर एण्ड सन्स, युगल चलचित्र डियर जिन्दगी, आ प्रेमप्रसङ्गयुक्त हास्य बद्रीनाथ की दुल्हनिया शामिल अछि । (पूरा लेख...)


text:
@जगदानन्द झा ‘मनु’
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 24 दिसंबर 2013
गाम बदलि रहल अछि
@जगदानन्द झा ‘मनु’
रविवार, 22 दिसंबर 2013
गजल
सुलबाइ बाबूक गप्पसँ ससुरक वचन हीत लगलै
अप्पन घरक खेत आँगनमे खटब बुड़िबक सनककेँ
परदेशमे नाक अप्पन रगड़ैत नव रीत लगलै
आदर्श काजक चलब गामे-गाम झंडा लऽ आगू
माँगेत घर भरि तिलक बेटा बेरमे जीत लगलै
प्रेम तँ बदलै सभक बुझि धन बल अमीरी गरीबी
निर्धन अछूते रहल धनिकाहा कते मीत लगलै
माए बहिन केर बोलसँ सभकेँ लगै कानमे झ’र
सरहोजि साइरक गप ‘मनु’केँ मधुरगर गीत लगलै
(बहरे मुजस्सम वा मुजास, मात्रा क्रम – २२१२-२१२२/२२१२-२१२२)
जगदानन्द झा ‘मनु’
गुरुवार, 19 दिसंबर 2013
गजल
प्रेम बिनु केने कि जानब सजा की छै
बसि क’ धारक कात हेलब सिखब कोना
आउ देखी कूदि एकर मजा की छै
नोकरी कय नै कियो धन कमेलक बड़
अपन मालिक बनु तँ एहिसँ भला की छै
आइ अप्पन बलसँ पीएम बनतै ओ
हारि झूठ्ठे ढोल पीटब हबा की छै
रोडपर कोनो करेजक परल टुकड़ा
ओहि छनमे ‘मनु’सँ पुछबै दया की छै
(बहरे कलीब, मात्रा क्रम, २१२२-२१२२-१२२२)
जगदानन्द झा 'मनु'
शुक्रवार, 13 दिसंबर 2013
गजल
नै मरब पीने बिनु प्रेम चुस्कीटा
जे अहाँ बजलौं करू ओकरो पूरा
की अहूँ भेलौं खली बम्म फुस्कीटा
नै कटाबू नाक आबू सभक सोंझाँ
की तरे-तर रहब मारैत भुस्कीटा
डर लगैए भीड़मे नै निकलु बाहर
देख टीभी बसि घरे करब टुस्कीटा
मनु दखेलौं सभक अपनो कनी देखू
बिसरि अप्पन काज नै बनब घुस्कीटा
(बहरे कलीब, मात्रा क्रम – २१२२-२१२२-१२२२)
सोमवार, 2 दिसंबर 2013
मिथिला लेल प्राइवेट मेम्बरकेर बिल - संसदमे!
जाहि लेल ५ दिसम्बर बेसी संख्यामे जुटबाक अनुरोध कैल जा रहल अछि तेकर भूमिका स्पष्ट करब जरुरी बुझाइछ।
सरकार द्वारा कानून बनेबाक लेल जे विधेयक बहस करबा लेल संसदमे राखल जाइछ तेकरा गवर्नमेन्ट बिल कहल जाइछ (वेस्टमिन्स्टर सिस्टम - जेकरा भारतीय संविधानसेहो अनुसरण करैछ) आ जे कैबिनेटसँ इतर सरकारक सहयोगी वा विरोधी पक्षक सदस्य द्वारा राखल जाइछ तेकरा प्राइवेट मेम्बर बिल मानल जाइछ। १९४७ केर तुरन्त बाद जखन मिथिला राज्यक माँग भारतीय संसदमे पास नहि भेल आ फेर राज्य गठन आयोग द्वारा सेहो १९५६ मे आरो-आरो नव राज्य गठन होयबा समय सेहो एकरा नकारल गेल तेकर बादसँ आधिकारिक बहस भारतीय संसदमे एहिपर नहि भेल अछि। ताहि लेल दरभंगासँ भाजपा संसद कीर्ति झा आजाद एहि विषयपर गंभीरतापूर्ण संज्ञान लैत बौद्धिकतासँ भरल ऐतिहासिकता आ उपलब्ध दस्तावेज सबकेँ समेटने अपना दिशिसँ मिथिलाक अस्मिताक रक्षा लेल डेग उठौलनि आ एहि क्रममे हुनका द्वारा प्रस्तुत बिल "बिहार झारखंड पुनर्संयोजन विधेयक २०१३" (The Bihar Jharkhand Reorganization Bill, 2013) संसदमे बहस लेल प्रस्तावित कैल गेल अछि। विधान अनुरूप कोनो बिलपर बहस लेल राष्ट्रपतिक मंजूरी आवश्यक रहनाय आ फेर समुचित तारीख दैत एहिपर बहस केनाय आ यदि सदन एकरा मंजूर करैत अछि तँ संविधानमे प्रविष्टि केनाय - यैह होइछ प्राइवेट मेम्बर बिल।
जेना ई बुझल अछि जे मिथिला राज्यक माँग भारतक स्वतंत्रता व ताहू सँ पूर्वहिसँ कैल जा रहल अछि - कारण बस एकटा जे "मिथिला अपना-आपमे परिपूर्ण इतिहास, भूगोल, संस्कृति, भाषा, साहित्य, संसाधन, समाजिकता आ सब आधारपर राज्य बनबाक लेल औचित्यपूर्ण अछि" आ भारतीय गणतंत्रमे राज्य बनबाक जे आधार छैक तेकरा पूरा करैत अछि.... दुर्भाग्यवश अंग्रेजक समयमे प्रान्त गठन करबा समय मिथिला लेल पूरा अध्ययनक बावजूद बस किछेक खयाली कल्पनासँ एकरा मिश्रितरूपमे 'बिहार' राज्य संग राखि देल गेल छल, मुदा बिहारसँ पहिले उडीसाक मुक्ति (१९३६) आ फेर झारखंडक मुक्ति (२०००) मे कैल गेल यद्यपि मिथिलाक माँग ताहू सबसँ पुरान रहितो एहिठामक लोकसंस्कृतिक संपन्नता आ लोकमानसक सहिष्णुताकेँ कमजोरी मानि बस सब दिन संग रहबाक लेल अनुशंसा कैल गेल... परञ्च जे विकास करबाक चाही से नहि कैल गेल, जे पोषण करबाक चाही सेहो नहि कैल गेल... उल्टा जेहो पूर्वाधार एहिठाम विकसित छल तेकरो धीरे-धीरे मटियामेट कय देल गेल। बिहारक शासनमे सब दिन मिथिला क्षेत्र उपेक्षित रहि गेल। एक तऽ प्रकृतिक प्रकोप जे बाढिक संग-संग सूखाक दंश, ऊपरसँ कोनो वैज्ञानिक वा विकसित प्रबंधन नहि कय बस दमन आ उपेक्षाक चाप थोपि मिथिलाक लोकमानसकेँ आन-आन राज्य जाय सस्ता मजदूरी आ चाकरीसँ जीवन-यापन करबाक लेल बाध्य कैल गेल। परिणामस्वरूप एहि ठामक विकसित आ सुसभ्य परंपरा सब सेहो ध्वस्त भेल, लोकसंस्कृतिक मृत्यु होमय लागल आ आब मिथिला मात्र रामायणक पन्नामे नहि रहि जाय से डर बौद्धिक स्तरपर स्पष्ट होमय लागल। तखन तऽ जे विधायक (जनप्रतिनिधि) एहिठामसँ चुनाइत छथि आ केन्द्र व राज्यमे जाइत छथि हुनकहि पर भार रहल जे मिथिलाकेँ कोना संरक्षित राखि सकता - लेकिन जाहि तरहक नीतिसँ मिथिलाकेँ विकास लेल सोचल गेल ताहिसँ उपेक्षा आ पिछडापण नित्यदिन बढिते गेल। हालत बेकाबू अछि, लोकपलायन चरमपर अछि, शिक्षा, उद्योग, कृषि, प्रशासन सब किछु चौपट देखाइत अछि। बिना राज्य बनने कोनो तरहक सुधारक गुंजाइश न्यून बुझाइछ।
हलाँकि भारतमे लगभग ३०० सँ ऊपर प्राइवेट मेम्बर बिल आइ धरि आयल, ताहिमे सँ बिना बहस केने कतेक रास गट्टरमे फेका गेल तऽ लगभग १४ टा विधानक रूपमे सेहो स्वीकृति पौलक। एहि बिलक भविष्य जे किछु होउ से फलदाता बुझैथ, लेकिन एक सशक्त-जागरुक चेतनशील मैथिलक ई कर्तब्य बुझापछ जे अपन राजनैतिक अधिकार लेल एना हाथ-पर-हाथ धेने नहि बैसैथ आ अपन अधिकार लेल आवाज धरि जरुर उठबैथ। यदि भारतीय गणतंत्रमे मिथिलाक मृत्यु तय छैक तऽ भारतक भविष्यनिर्माता सब जानैथ, लेकिन एक "मैथिल" लेल अपन भागक कर्तब्य निर्वाह करबाक जरुरत देखैत अपील कैल जा रहल अछि जे जरुर बेसी सऽ बेसी संख्यामे जन्तर-मन्तरपर ओहि बिलकेर समर्थन लेल राजनैतिक समर्थन जुटेबाक उद्देश्यसँ आ मिथिला राज्य संयुक्त संघर्ष समिति द्वारा राखल गेल धरनामे सद्भाव-सौहार्द्रसंग सहभागिता लेल सेहो हम सब पहुँची। अपन अधिकार लेल संघर्ष करहे टा पडैत छैक, बैसल कतहु सँ कोनो सम्मान वा स्वाभिमान प्राप्त नहि भऽ सकैत छैक, ई आत्मसात करैत हम सब एकजुटता प्रदर्शन करी।
याद रहय - ५ दिसम्बर, २०१३, स्थान जन्तर-मन्तर, समय दिनक १० बजेसँ।
रविवार, 1 दिसंबर 2013
गजल
गुरुवार, 21 नवंबर 2013
आब नै चुप रहव - चल्लू डेल्ही
एहन चमचा शिरोमणि के की कायल जाय ,
कालिख पोअति चुगला बनायल जाय ,
आऊ सब मिलि एकर पुतला दहन करी ,
मैथिल होयबाक किछु त स्वाभिमान करी ,
जा तक रहत एहन एहन लोक जेना की रावत ,
मैथिलि अपमानित होइत रहत ....... तावत
आऊ सब मिलि देखाऊ अपन त|गत |
आखिर राम की राजनीति चमकाने वाले और इलेक्शन के समय ८४ कोशी यात्रा करनेवालों की जड़ता कब टूटेगी ?
माता सीता का यह अपमान, कब तक सहेगा हिंदुस्तान ?
जब सीता माता थी तब इंडिया, भारत, हिंदुस्तान, या नेपाल ही नहीं बना था, उस समय तो मिथिला राज्य हुआ करता था, क्या सही में अज्ञानी नेताओ के संख्या जयादा होगया है इस देश में ?
सोमवार, 18 नवंबर 2013
साम- चकेबा पर्व - नोएडा
श्री महेश शर्मा (विधायक- नॉएडा ) नेपाल सन - प्रवीण नारायण चौधरी (अन्तर रास्ट्रीय दहेज़ मुक्त मिथिला ) मैथिला राजय निर्माण सेना- के सह सहयोगी राजेश झा जी , मिथिला वाशी सोसाइटी के महा सचिव - संजय झा , मदन ठाकुर दहेज़ मुक्त मिथिला (देल्ही -प्रभारी ) अनिल झा जी , खेला नन्द झा , जिनकर मुख्य उदेश छल , बिहार मिथिलांचल के बिकाश और मिथिलाक परम परा और धरोहर के सयम रखनए , अहि साम - चकेबा पर्व के संचलन श्री महेश शर्मा (विधायक- नॉएडा )के दुरा दीप प्रजुलित आ पात्रिका बिमोचन संग साम -चकेबा मूर्ति के अपन ठेहुन से तोरैत उपरांत मिथिलाक परम- परा के निर्वाह करैत , अपन मुखार -बिंदी से मिथिलाक अनेको धरोहर के बखान केलैथि , ओही के बात आमोद झा मुजिकल ग्रुप के जरिया , सांस्कृतिक कार्य- करम के सुरुवात के गेल जाही में मुख्य गायिका कुमकुम मिश्रा , कल्पना जी के संग अनेको गायक - गायिका सब उपस्थित भेल छला ,
( नोट - डेल्ही एन सी आर में ई प्रथम स्थल अच्छी जतय मिथिला के संस्कृति के गरीमा बढबैत अपन पहचान आ संस्कारक संग ई शुभ अबसर पर शिव शक्ति सोसैटी (सेक्टर ७१ नॉएडा ) दुवारI साम- चकेबा पर्व के आयोजन आए ६ वर्ष सन मनाबैत छैथि , अहि द्वारे कहल जैत अच्छी , जतय मैथिल ओतय मिथिला
जय मैथिल - जय मिथिला )


text: पटना । एनआईसी क मदद स मानव संसाधन विभाग एकटा एहन साफ्टवेयर विकसित करि रहल अछि, जाहि स विभाग क कोनो फाइल महज 90 सेकेंड मे उपलब्ध भ सकत। एकर संगहि ई-गवर्नेस क तहत सरकारी कामकाज मे पारदर्शिता आनल जा सकैत अछि। एहन भेला पर अपन तरहकबिहारपहिल प्रदेश भ जाएत। अप्रैल माह क अंत तक इ व्यवस्था क्रियाशील भ जाएत। विभाग निकट भविष्य मे संचिका कए वेबसाइट पर उपलब्ध करेबाक योजना पर सेहो काज करि रहल अछि। एहि परियोजना क लेल बिहार प्रशासनिक सुधार मिशन क तहत ब्रिटेन क डिपार्टमेंट आफ इंटरनेशनल डेवलपमेंट (डीएफआईडी) कए 40 लाख क राशि उपलब्ध कराउल गेल अछि। राज्य सरकार स हरी झंडी भेटलाक बाद विभाग नवंबर माह स एहि पर काम करि रहल अछि आ आब स्मार्ट फाइल कीपिंग सिस्टम तैयार करि लेलक अछि। आब विभाग क कोनो संचिका गायब नहि भ सकैत अछि।


text:
— उग्रनाथ झा।
भारतीय स्वतंत्रता संग्राम में मिथिला के योगदान ।
———————————
भारतीय स्वतंत्रता संग्राम में संपूर्ण भारतीय गणराज्य स सहयोग प्राप्त भेल । चाहे क्षेत्रीय एकजूटता हो वा संप्रदायिक एकता । सब एकमत सऽ स्वाधिनताके अंगीकृत करबाक उद्देश्य सऽ पुरजोड़ कोशिश केलाह तपश्चात स्वाधिनता’क स्वच्छंद श्वासक प्राप्ति भेल । एहि प्राप्तिके लेल देश’क कतेक अमर बलिदानी केँ आपन सर्वोच्च बलिदान देमय पड़ल । कतेक मातृशक्तिके कोखि सुन्न भेल तऽ कतेकों के सिथ उजरि गेल , लेकिन स्वाधिनता’क सिनेही एहन लाख झंझावत के सहन करैत पराधिनता के सिक्करि सऽ अंतत: फारकति पाबिए ले’लक । एहन जे करुण आ मार्मिक परिदृश्य देशमे हो तऽ सदा सऽ माता ,मातृभूमि आ कर्तव्य परायणता लेल समर्पित मैथिल शोणित सर्द रहि जाए से तऽ संभव नहि । जेकर अनेक उदाहरण इतिहासक पृष्ठ में नुकाएल छैक । भारत’क एहि संग्राम में मिथिलावासी सभ वर्ग सम्प्रदाय के समेकित सहयोग रहल अछि ।चाहे स्वदेशी आंदोलन हो , नून’क कानून के विरोध हो , बंग-भंग आन्दोलन हो अथवा चंपारण सत्याग्रह सभठाम मैथिल चेतना तन , मन , धन सऽ समग्र रूपे समर्पित रहल छैक ।
प्रथम स्वतंत्रता आंदोलन जे विलायती सत्ताके लड़खड़ा देने छल ओहिमे जे बिहार सं अग्रणी बाबू कुंवर सिंह छलाह हुनकर गुरु श्रीमान शंकर दत्त जी मिथिला सं आबैत छलाह हुनकर मूल ग्राम मधुबनी जिला अंतर्गत मंगरौनी छलन्हि ।हिनकर संग्राम सं भयभीत विलायती सिपाही हिनकर गिरफ्तारी लेल मधुबनी तक पहुंचल छल ।ई पसरल आगि एहन धूधूका उठौने छल जे तत्कालीन प्रशासक वर्गके मिथिलाके विभिन्न क्षेत्रमे सहचेती रखबा लेल आदेश देमय पड़लै ।फलस्वरूप भागलपूर , मुजफ्फरपूर दरभंगा सभ में अलर्ट घोषित कएल गेल ।
तहिना जहन बंगाल विभाजन भेल त एकर विरोध में मुजफ्फरपूर में आजादीक मस्ताना सभ के बमकांड निआर भेलहि जकर प्रवल सहयोग मिथिला सं भेटल । एहि के प्रतिफल जहन भारत के वीर सपूत खुदीराम बोस , प्रफूल्ल चंद्र जी के फांसी घोषित भेल त जगह जगह विरोध प्रदर्शन आ सामूहिक बंदी घोषित भेल जे आजादीके मतवाला लेल संजीवनी साबित भेल । संग्रामक धार के तिव्र केलक ।
मिथिला के जन सैलाब के आक्रोश आ समर्पण के प्रतिफल छल बिहार प्रांतीय कांग्रेस समिती के बैसार लहेरिया सराय में भेल ।तत्कालीन धूरंधरप माँ भारती सेवक के द्वारा दरभंगा आ मधुबनी पहुंचिए योजना निर्माण भेल । नून’क कानून विरोध में बहुत मैथिल आगु एलाह । श्री सत्यनारायण बाबू के मधुबनी के किशोरी लाल समेत, प्रबोध नारायण झा , नंदन दास सभ मिलकय महादेव टिबरेवाल के गोदाम में नून’क कानून विरोध केलाह। मिथिला में दूनू विचार धारा प्रवाहित छल ।एक दिश गांधीवादी छल त दोसर उग्र आंदोलन कारि।जेकर उदाहरण मिथिला के विभिन्न जिला में तोड़ फोड़ , जाम , आ बंदी सं प्राप्त होईछ । स्थिती के भयावहता एहि सं आँकल जा सकैछ जे स्थितीमे नियंत्रण हेतु विशेष दस्ता सभ दरभंगा पठाओल गेल । कतेको मैथिल सपूतके जहल देल गेल । मुदा स्वाधिनता आ स्वाभिमान के वशीभुत धरतीक सपूत के रोकि पोनाए अत्यन्त दुष्कर छल । फलस्वरूप श्री सुरज नारायण सिंह आ हुनकर सहसंघर्षी सभ जहल के घेरावा के फानि भागि गेलाह । मुदा बहुतों जहलक दुस्सह यातना के भोगलाह । विलायती हुकुमत सऽ लोहा लेबा में बहुतों ज्ञात अज्ञात मैथिल छथि मुदा किछु दृष्टिगत जे छथि ओ प्रजापति मिश्र , वैद्यनाथ मिश्र , लक्ष्मीनारायण झा , रमेश चन्द्र झा इत्यादी जे आपन रचनात्मकता आ सृजनात्मक उपक्रम सं छात्र नौजवान के बीच राष्ट्रिय भावना के जगेबाक आ विभिन्न व्यवस्था के तहत मतभिन्नता के पाटी जनर्न सैलाब के संगठित कऽ क्रांतिक चिनगी धूधूआबति रहला । मैथिलीके साहित्यकार लोकनि आपन गद्य पद्य रचना सऽ जनमानस चेतना के उद्वेलित करैत रहला। समेकित प्रयासे सऽ आंतत: स्वाधिनताक प्राप्ति भेल ।
ई देश के राष्ट्रिय एकता ,अखंडता के प्रति समर्पित मैथिल हृदय के उदारता के परिणाम जे हम आपन भाषा- लिपि के त्याग तक करबा सं परहेज नहि केलहुँ । जनमानस जागृत चेतना एकीकृत रहय , ताहि समय मिथिला के कार्यालयी लिपि में कैथी आ आम जन मानस के व्यवहारिक लिपि मिथिलाक्षर / तिरहुता छल , मुदा देश के एक भाषा , एक लिपि के प्रासंगिकता देखैत मैथिल देवनागरि आ हिन्दी के स्वीकार केलक आ आपन लिपी के त्याग जेकर परिणाम आई भोगि रहल छि जे भाषा मरणासन्न आ लिपी विलूप्त अछि ।मैथिल’क पहिचान विलुप्तप्राय भेल जा रहल छैक।
एहन उत्साह , उमंग , राष्ट्रीयता सं ओतप्रोत मिथिला आ मैथिल हुनकर भारतीय स्वतंत्रता संग्राम मे योगदान अविस्मरणीय रहत ।
सादर ।


text:
संपादकीय : आय मिथिला समेत समूचा देशमे भाई-बहिनक असीम स्नेहक प्रतीक राखी अर्थात रक्षाबंधन पावैन हर्षक संग मनाओल जा रहल अछि। मिथिला दैनिक समस्त भाई-बहिनकेँ राखी पावैनक अशेष बधाई संग मंगलकामना प्रेषित करैत अछि, संगहि अहि पावैन सँ जुड़ल कथा जे प्रचलित अछि ओकरा संपादकीय में एहिठाम जानकारी वास्ते राखि रहल अछि।
राखी पावैन सँ जुड़ल पहिल कथा :
आदिकालमे बड्ड प्रतापी आओर महादानी असुर सभ भेल छलाह। राजा बलि समूचा संसार केँ अपना अधीन करैक वास्ते बहुतो युद्ध करैत, पराजित करैत तीनू लोक पर अपन आधिपत्य जमा लेने छलाह। एहिसँ चिंतित भए समस्त देवतागण भगवान विष्णु समक्ष राजा बलि सँ रक्षाक हेतु याचना केलनि। भगवान विष्णु ब्राम्हण बनि दंड-कमंडल लय बामनक रूप धारण कय राजा बलिक दरबारमे दानक याचना हेतु पहुँचलाह।
जनतब हो जे राजा बलि सँ जे कियो किछु याचना करैथ ओ खाली हाथ नहि घुरथि, ताहि कारण सँ ओ अतेक पराक्रमी आओर बलशाली छलाह। राजा बलि ब्राह्मणक बच्चाकेँ याचक रूपमे देखि द्रवित भए गेलाह आओर ओ भगवान बामन केँ माँग रखबाक आग्रह केलनि। तदोपरांत भगवान बामन तीन डेग भूमिक याचना करैत अपन माँग राजा बलिक समक्ष राखलखिन। असुर गुरु शुक्राचार्य केँ कउनो अनहोनीक शंका केर आभास भेलनि आ ओ राजा बलि केँ रोकबाक प्रयाश केलखिन। मुदा राजा बलि अपन दानवीरी कर्तव्यक पालन करैत गुरु शुक्राचार्य केँ बात नहि मानलखिन आओर ओ ई सोचि तैयार भए गेलैथ जे ई छोट बच्चा तीन डेगमे कतेक भूमि नापि सकत। भगवान मंत्र पढ़बाक हेतु जल लेबय लगलाह तs कमंडलक टोटिमे दैत्य गुरु शुक्राचार्य पैसि गेलखिन जाहिकारण सँ जल बाहर नहि आबि पाबै आ बामन मंत्र पढ़बामे असमर्थ भए गेलाह। मुदा त्रिकालदर्शी भगवान शुक्रचार्यक सभ कृत्य बुझि गेलाह। भगवान भूमि सँ तिनका तोरि कमंडलक टोटिके खोंचारलखिन तs दैत्य गुरुकेँ एकटा आँखि फुटि गेलनि आओर ओ जमीन पर धम्म सँ खसि पड़लाह, तदोपरांत भगवान द्वारा जल सँ शिक्त कयलाक बाद विशाल भए गेलाह। पुनः याचक बामन तीन डेग भूमि केर दानक माँग स्वरूप पहिल डेगमे समूचा पृथ्वी आ दोसर डेगमे तीनू लोक नापि लेलाह तs ब्रम्हलोकमे भगवान विष्णु केर पैर देखि ब्रह्मा कमंडलमे जल लय हुनक पैर प्रक्षालन कयलाह, वैह जल गंगा भेलखिन।
तेसर डेगमे राजा बलि केँ नापि हुनका बंधन सँ बान्हिकय पाताल लोक पठा देलखिन, किन्तु राजा बलि इन्द्रदेवक वज्र सँ खतरा बुझि भगवान बामन सँ रक्षाक याचना केलखिन, भगवान बामन रक्षासूत लय राजा बलिक हाथमे निम्न मंत्र पढ़ैत बान्हलखिन।
''येन बद्धो बलि राजा दानवेन्द्रो महाबला:
तेनत्वाम् प्रतिबधनाम् रक्षेमाचल माचल"
उपरोक्त दोहा केर अर्थ : हे राजा बलि अहाँ एहन दानी केँ जौं इंद्र वध करताह तs हम हुनक वध करब। हम अहाँकेर रक्षा करबाक वचन दैत छी।
एखनहु भगवान विष्णु राजा बलिक दरबान बनि हुनक रक्षा कय रहल छथि। वर्षाकालमे हमरा लोकनि मेघक जे गर्जना सुनैत छी ओ इंद्रदेव द्वारा राजा बलिकेँ मारबाक हेतु कयल वज्रपात छी।
आजुके मुहूर्तमे भगवान बामन राजा बलिकेँ रक्षासूत बान्हने छलाह। तैं हमरा लोकनि बरिखमे एकबेर आजुके मुहूर्त दिन गोसाउनि केर राखी चढ़बैत छियैन्ह। जे कउनो उपयोगिताक वस्तु रहैत अछि ओहिपर राखी चढ़बैत छी। विद्वतजन, ज्ञानी पंडित, पुरोहित एवं बुजुर्ग लोकनि सँ रक्षासूत बान्हबाकय आशीर्वाद लैत छी। कतेकठाम तs पुरोहित स्वयं अपन यजमान ओहिठाम पहुँचि हुनका समस्त परिवार केँ राखी बान्हि आशीर्वाद प्रदान कय, दान व उपहार लय घुरैत छथि।
अहिमादे एकटा आरओ कथा प्रचलित अछि :
कृष्णावतारमे जखन श्रीकृष्ण शिशुपाल केँ मारैक हेतु सुदर्शन चक्र चलेलाह तs हुनक आँगुर कटि शोणित बहय लागल छलनि, पतिव्रता नारी द्रुपद पुत्री द्रौपदी अपन आँचर फाड़ि बहैत शोणित केँ रोकबाक हेतु बान्हलनि। भगवान श्रीकृष्ण अहिक वास्ते द्रौपदीक ऋणी भए गेलाह, द्रौपदी केँ श्रीकृष्ण अपन बहिन मानैत छलाह, ताहिमादे ओ वचनबद्ध भेलाह जे कउनो दुर्गम समय एलाहपर हम अहाँक रक्षा करब आ ओहि ऋणमादे जखन दुस्सासन द्रौपदीक चीरहरण करै लागल छल तखन श्रीकृष्ण हुनक बान्हल ओहि छोट सन आँचरक बदला साड़ीक अम्बार लगा देलनि आ दुस्सासन थाकिकय बेहोश भए गेल मुदा द्रौपदीक चीरहरण नहि कय सकल।
ओहिदिन सँ सभ सहोदर आ मुँहबोली बहिन अहि आशय सँ अपन भाई केँ राखी बान्हय लगलीह जे कउनो विकट परिस्थितिमे भाई हमर रक्षा करताह। अहितरहें बड्ड पवित्र बंधन छी रक्षाबंधन। भाई बहिनक पवित्र रिश्ताक समक्ष स्त्री-पुरुषक दोसर कउनो रिश्ता नहि छैक तैं अहि पर्वकेँ अपन मिथिलामे बड्ड श्रद्धा सँ मनाओल जाएत अछि। समूचा मिथिलामे राखी दिन दूरस्थ गामसँ भाई सभ अपन-अपन बहिन ओतहि उपहार आदि लय राखी बान्हबाबैक वास्ते पहुँचैत छथि।


text: पटना। चंदा एकत्रित करि पहिने गाम मे मंदिर, मस्जिद या धर्मशाला बनैत छल, एखनो बनैत अछि, मुदा आब एकटा आओर प्रथा शुरू भेल अछि। मुजफ्फरपुर जिला क सकरा थाना क्षेत्र मे बरियारपुर गाम मे ग्रामीण चंदा एकत्रित करि पुलिस चौकी क भवन क निर्माण करा देलक अछि। एहि ठाम पहिने पुलिस चौकी एकटा झोपड़ी मे छल। गामक लोक कए इ नीक नहि लागल आ ओ चंदा एकत्रित करि पुलिस चौकी क भवन क निर्माण करबाक फैसला लेलक। आब एहि ठाम दू मंजिला भवन बनि कए तैयार भ गेल अछि। भवन निर्माण मे लगभग तीन लाख टका खर्च भेल अछि। बरियारपुर ग्राम पंचायत क सरपंच धनेश कुमार क अनुसार, ‘भवन मे प्रथम तल पर एकटा पैघ-सन हॉलनुमा कोठली अछि, जखनकि दोसर तल पर दू टा पैघ-पैघ कोठली अछि। Ó बरियारपुर पुलिस चौकी क प्रभारी भोला कुमार सिंह क कहब अछि, ‘चौकी मे फिलहाल 20 सशस्त्र जवान अछि, जाहि मे तीनटा पुलिस अधिकारी छथि। ग्रामीण क सहयोग स बनल एहि भवन मे आब पुलिसकर्मी कए जतय रहबा क सुविधा भेट गेल ओतहि पुलिसक कामकाज मे मौसम व्यवधान नहि द सकत।Ó


text:
पटना। बिहार सरकार अगिला छह साल मे पटना कए मेट्रो सुविधा प्रदान क देत। वर्ष 2021 तक पटना मे मेट्रो दौडेबाक लक्ष्य सरकार तय क लेलक अछि। 28 किलोमीटर क पहिल चरण क काज अगिला साल शुरु भ जाएत। योजनाक अनुसार पहिल चरण मे 12टा स्टेशन बनाउल जाएत आ हर पांचम मिनट पर लोक कए मेट्रो क सुविधा उपलब्धत होएत।
नगर विकास विभाग स भेटल जानकारी क अनुसार पटना मे मेट्रो 15 किलोमीटर भूमिगत, 12 किलोमीटर एलिवेटेड आओर लगभग आधा किलोमीटर जमीन पर दौड़त। मेट्रो लेल 90 मेगावाट बिजली क जरूरत होएत। एकरा लेल आईएसबीटी, दानापुर आ मीठापुर मे पावर सब स्टेशन बनेबाक तैयारी शुरु भ गेल अछि। हालांकि शुरू मे 20 स 25 मेगावाट बिजली क जरूरत होएत। मीठापुर आ आईएसबीटी मे कोच
मेंटेनेंस डिपो सेहो बनेबाक योजना अछि। उल्लेेखनीय अछि जे पहिल चरण मे रूट वन क तहत मेट्रो मार्ग में दीघा, दीघा घाट आईटीआई, न्यू पाटलिपुत्रा कालोनी, शिवपुरी, डाकबंगला, आकाशवाणी, कारगिल चौक, पीएमसीएच, पटना विश्वविद्यालय, प्रेमचंद रंगशाला, दिनकर चौक, एनएमसीएच, कुम्हरार पार्क, गायघाट (महात्मा गांधी सेतु), जीरो माइल आओर न्यू आईएसबीटी पर स्टेसशन बनत। तहिना रूट टू पर दानापुर कैंट, शताब्दी स्मारक (सगुना मोड़), आरपीएस मोड़, आईएएस कालोनी, रूकनपुरा, राजा बाजार, जेडी वीमेंस कालेज, राजभवन,
सचिवालय, हाईकोर्ट, इनकम टैक्स गोलंबर, पटना जंक्शन, चाणक्य ला यूनिवर्सिटी आओर मीठापुर बाइपास चौक पर स्टेशन होएत।


text:
२ अगस्त २०२१, मैथिली जिन्दाबाद!!
प्रत्यक्ष भेंटघांट आ जमीनी अभियानक शुभारम्भ
दहेज मुक्त मिथिला दरभंगा समूह द्वारा १ अगस्त २०२१ केँ श्यामा माय मन्दिर परिसर मे सदस्य लोकनिक प्रत्यक्ष भेंटघांट आ जमीनी अभियानक शुरुआत कयल गेल। एहि कार्यक्रम मे आपसी परिचय उपरान्त अभियानक उद्देश्य आ ओकर प्राप्तिक दिशा मे डेग बढेबाक विन्दु पर विचार-विमर्श कयल गेल। काल्हि अचानक बिरौल मे रोड ब्लौकेड के कारण बहुत लोक केँ बीच रस्ता सँ घुमय पड़ि गेलनि, तथापि पहिल भेंटघांट कार्यक्रम मे ठीक-ठीक संख्या मे लोक सब एकत्रित भऽ जमीनी अभियानक श्रीगणेश कयलनि अछि। श्रीमती रंजना मिश्र, डा. प्रतिभा स्मृति, संगीता ठाकुर, प्रतिभा झा, चन्द्रप्रकाश झा एवं तरुणा झा केर उपस्थिति छल। सब कियो अपन-अपन विचार रखबाक संग एहि तरहक प्रत्यक्ष भेंटघांट आ निरन्तर अभियान संचालन हेतु बैनर व बैच बनेबाक निर्णय कयलनि।
विदित हो जे दहेज मुक्त मिथिला अभियान मे स्वेच्छा सँ मांगरूपी दहेज केर विरूद्ध स्वसंकल्प लेल जाइछ, तदनुसार सदस्यक संख्या बढेबाक दिशा मे समुचित डेग उठायल जाइछ। एहि तरहें जुड़ल सब सदस्य मिलिजुलि समाज सँ दहेज कुप्रथा अन्त करबाक लेल दहेज मुक्त विवाह केँ बढावा देबाक कार्य करैत छथि। बेसीतर ई अभियान सामाजिक संजाल मे मात्र सक्रिय रहिकय लक्ष्य दिशि बढबाक कार्य करैत अछि। परञ्च दरभंगा केन्द्र सँ जहिया सँ श्रीमती रंजना मिश्र जुड़लथि तहिये सँ हुनकर जोर एहि विन्दु पर रहलनि अछि जे सदस्य सभ केँ आपस मे भेंटघांट करैत एहि गतिविधि केँ आरो तेज करबाक जरूरत अछि, जखनहि १० गोटे आपस मे विचार-विमर्श करब आरम्भ करब तखनहि एहि अभियानक महत्व आ फायदा जमीन पर रहल हर घर आ परिवार तक पहुँचि सकत। उपरोक्त कार्यक्रम सँ हुनकर एहि सोच केँ नीक शुरुआत भेटल अछि जे आगामी दिन मे आर गतिशीलता प्राप्त करत। दरभंगा सदस्यक मिलन कार्यक्रमक प्रेरणा आरो नगर, क्षेत्र, गाम आदि मे होयबाक उम्मीद अछि ताहि मे दुइ मत नहि।
दरभंगा समूह सँ जुड़बाक लेल दरभंगाक आसपास के वासिन्दा होयब आवश्यक अछि आर एहि लेल व्हाट्सअप समूह केर लिंक पर अनुरोध पठेबाक अछि, ई बात दरभंगा समितिक डा. प्रतिभा स्मृति बतेलीह।
https://chat.whatsapp.com/ElaaKJ1zn4lALn0zB1lYtI
हरिः हरः!!